title: WiMAX

text: Laajan kantoalueensa ja langattomuutensa ansiosta WiMAX sopisi hyvin laajakaistayhteyksien tarjoamiseen harvaan asutuille seuduille, joille valokuidun tai kuparikaapelin vetäminen olisi kallista ja hankalaa. Haja-asutusalueiden lisäksi samaa tekniikkaa voidaan hyödyntää kokonaisia kaupunkialueita kattavien MAN-verkkojen (Metropolitan Area Network) toteuttamiseen. Tällaisen verkon alueella käyttäjä voisi liikkua solusta toiseen yhteyden katkeamatta.


title: WiMAX

text: WiMAX-yhteys muodostetaan radioteitse käyttäjän kiinteistöön sijoitetun asiakaspäätelaitteen ja operaattorin tukiaseman välille. Tukiasema muistuttaa matkapuhelinverkoista tuttuja radiomastoja, ja voi olla yhteydessä operaattoriin joko suoraan nopean kaapeliyhteyden avulla tai mikroaaltolinkillä toisen maston kautta. Asiakaspäätelaite voidaan liittää tietokoneen korttipaikkaan tai kytkeä erillisenä laitteena. Päätelaitteeseen voidaan kytkeä jo olemassa oleva lähiverkko; WiMAX ei siis korvaa WLAN-verkkoja, vaan täydentää niitä langattomana laajakaistana. Yhteyden laadun takaamiseksi rakennuksen katolle voidaan tarvittaessa asentaa erillinen antenni, joka kytketään kaapelilla päätelaitteeseen.


title: WiMAX

text: Alkuperäinen 802.16-standardi sisälsi taajuusalueet 10-66 GHz. Taajuusalueet 2–11 GHz tulivat mukaan standardissa 802.16a, joka julkaistiin tammikuussa 2003. Nämä taajuudet toivat mukanaan toiminnallisuuden ilman esteetöntä yhteyttä. 802.16e toimii taajuusalueella 2-6 GHz. 802.16-standardi käyttää dynaamista modulaatiota, jossa käytettävää modulointitekniikkaa (64 QAM, 16 QAM, QPSK) voidaan vaihtaa tarpeen mukaan. Paremman kantaman saavuttamiseksi yhteydessä käytettyä taajuutta voidaan pudottaa.


title: WiMAX

text: Suurin kiinnostus kohdistuu kolmeen taajuusalueeseen. Niistä 5,8 GHz ja 2,5 GHz -taajuuksia käytetään Yhdysvalloissa ja 3,5 GHz -taajuutta esimerkiksi Euroopassa. Viimeksi mainittua taajuutta käytettiin myös Suomessa toteutettaviin WiMAX-ratkaisuihin.


title: WiMAX

text: Yksi tukiasema voi tarjota noin 75 Mbps nopeuden, joka jaetaan solun käyttäjien kesken. Nopeuden on arvioitu riittävän tarpeeksi nopeiden yhteyksien tarjoamiseksi useille kymmenille yrityksille ja sadoille kotitalouksille.


title: WiMAX

text: Suomessa oli parhaimmillaan noin 15 operaattoria, jotka ovat ottivat WiMAX-verkkoja käyttöön. Maantieteellisesti nämä verkot sijoittuvat joka puolelle Suomea, saaristosta pohjoisimpaan Lappiin. Pääosin verkkoja on rakennettu haja-asutusalueille, joilla ei ole olemassa olevaa verkkoinfrastruktuuria. Joitakin WiMAX-verkkoja löytyy kuitenkin jo myös kaupungeissa, kuten esimerkiksi Turussa vuonna 2005 käyttöön otettu verkko.


title: WiMAX

text: Pääkaupunkiseudulla, Jyväskylässä ja Porissa yhteyksiä kuluttajille ja yrityksille tarjoaa SuomiCom. Finnet-ryhmään kuuluva Pohjanmaan Puhelin Oy rakensi WiMAX-verkon Ylivieskaan kevättalvella 2005. Kainuun Puhelinosuuskunta, joka myös kuuluu Finnet-ryhmään, on rakennuttanut WiMAX-verkon koko Kainuun maakunnan alueelle. Ylä-Pirkanmaan seutukunta ja Pirkanmaan liitto ovat rakennuttaneet Pohjois Hämeen Puhelimen, Coression Oy:n ja Daimler Finland Oy:n kanssa yhteistyössä WiMAX-laajakaistaverkon Mäntän ja Vilppulan alueelle. Iniössä oli Suomen ensimmäinen koko kunnan kattava langaton laajakaistaverkko. Turunmaan seutukunnan suunnitelmissa on laajentaa langaton WiMAX-laajakaistaverkko kattamaan koko Turun saaristo parin vuoden sisällä. Haminan Energia Oy rakentaa yhteistyössä Daimler Finland Oy:n kanssa Haminaan langattoman laajakaistaverkon. Verkko-operaattori, LAN&WAN tuottaa langattomia laajakaistapalveluja yhteistyössä Keuruun kaupungin, Multian ja Petäjäveden kuntien kanssa. Tällä ns. Multipoint-alueella LAN&WAN operaattorina tarjoaa Internet-palveluita. Multipoint-verkko valmistui maaliskuussa 2006. Kymen Puhelin Oy:n WiMAX-verkko kattaa Etelä-Kymenlaaksossa Kotkan ja Pyhtään rannikko- ja saaristoalueen.


title: WiMAX

text: Edellä mainittujen lisäksi julkisia verkkoja ovat rakentaneet Etelä-Savon alueelle Mikkelin Puhelin ja Savonlinnan Puhelin. Rakenteilla on koko maakunnan alueen kattava laajakaistapeitto, joka toteutetaan osaksi DSL- ja osaksi WiMAX-tekniikalla. Lisäksi Finnet Telepohja on avannut Lapissa Tervolan kunnassa kuuden kylän alueen kattavan WiMAX-verkon.


title: WiMAX

text: Suomessa WiMAXin elinkaari on lopussa, sillä vuoden 2013 aikana useat operaattorit ilmoittivat aikeistaan vähentää tukiasemiensa määrää ja lopulta vuosien mittaan lakkauttaa verkkonsa kokonaan. Tätä on perusteltu tekniikan vanhenemisella ja varaosien saatavuuden heikentymisellä. Suomen suurin ja ensimmäinen standardinmukainen WiMAX-verkko käynnistyi syys-lokakuun vaihteessa 2005 Keuruun, Multian ja Petäjäveden yhteisenä hankkeena. Kolmen kunnan alue katettiin 95%:sti WiMAXilla. Verkko oli kokonaan valmis vuoden 2006 maaliskuussa - samaan aikaan kun ensimmäiset WiMAX-laitteet saivat sertifikaatin. Tällöin verkkoon on liittynyt n. 300 käyttäjää pääasiassa seudun haja-asutusalueilta.


title: WiMAX

text: WiMAXin kehitystyö oli käynnissä 2000-vuosikymmenen puolivälissä ja kokeiluverkot oli pystytetty vuoden 2005 alkupuolella. Muun muassa Pohjanmaalla ja Ruotsin Skellefteåssa testattiin tekniikan toimivuutta muutamia kymmeniä talouksia sisältävien testiverkkojen avulla. Tokiossa valmisteltiin ensimmäistä laajan mittakaavan WiMAX-verkon käyttöönottoa vuoden 2005 syyskuussa. Yhdysvalloissa teleoperaattori Sprint Nextel aikoi investoida vuoden 2008 loppuun mennessä 2,5 miljardia Yhdysvaltain dollaria kattavan WiMAX-verkon rakentamista varten. Vuoden 2010 loppuun mennessä Sprintin WIMAX-investointien oli määrä nousta jo viiteen miljardiin dollariin. Sprint aikoi lanseerata verkkonsa kaupalliset palvelut vuoden 2008 lopussa. Operaattorin suunnitelmien mukaan verkon oli määrä kattaa 125 miljoonaa käyttäjää vuoden 2010 loppuun mennessä. Kuitenkin vuonna 2011 WiMAX-verkkojen käyttäjämäärät olivat Yhdysvalloissa laskussa ja vuonna 2015 teleoperaattori Sprint alkoi sulkemaan niitä.


title: WiMAX

text: Nokia valmisti WiMAX yhteensopivia puhelimia vuonna 2008, mutta ilmoitti tammikuussa 2009 lopettavansa niiden tuotannon.


title: WiMAX

text: Toisen sukupolven WiMax2-tekniikan kehittäjien tavoitteena on saavuttaa 350 megabitin nopeus. WiMax2-tekniikkaa työstetään parhaillaan Euroopan komission kolmivuotisessa WiMagic-projektissa.


title: WiMAX

text: Mobiliteettistandardi IEEE 802.16e on julkaistu helmikuussa 2006 ja se mahdollistaa sen, että päätelaite liikkuu tukiasemasta toiseen. Ensimmäiset tämän standardin mukaiset päätelaitteet tulivat markkinoille vuosina 2006–2007.


title: Värilämpötila

text: Värilämpötila (engl. "color temperature") on valkoiseksi käsitetyn valon, kuten auringonvalon ja lamppujen valojen mitattava ominaisuus. Värilämpötilan yksikkö on kelvin. Värilämpötila on sellaisen mustan kappaleen lämpötila, jonka säteilemä valo vastaa tarkasteltavaa valoa. Esimerkiksi tähden tai hehkulampun voidaan katsoa olevan likimäärin mustia kappaleita, joten niiden säteilemän valon värilämpötila on sama kuin niiden oma lämpötila. Muunlaisen valonlähteen, esimerkiksi loisteputken tai valkoisen LEDin, värilämpötila määritetään vertailemalla sen valoa mustan kappaleen säteilyyn ja etsimällä ihmisen värinäön kannalta valoa parhaiten vastaava mustan kappaleen säteilylämpötila. Voimakkaasti värillisellä valolla ei ole värilämpötilaa.


title: Värilämpötila

text: Maan pinnalle saapuvan auringonvalon värilämpötila muuttuu jatkuvasti päivän aikana ilmakehän sinistä valoa sirottavan vaikutuksen vuoksi. Värilämpötilan noustessa valon väri muuttuu punaisesta (2 000 K) siniseksi (12 000–18 000 K). Ihminen näkee värilämpötiloja n. 2 790–11 000 kelvinin välillä.


title: Värilämpötila

text: Arkikielessä ja markkinoinnissa keltaiseen vivahtavia välonlähteitä kutsutaan "lämpimiksi" ja sinertäviä "viileiksi" tai "kylmiksi". Kuitenkin keltasävyisen valonlähteen varsinainen värilämpötila on matalampi kuin sinisävyisen. Toisaalta lämpösäteilyn eli infrapunan värilämpötila on alle 1 000 K.


title: Värilämpötila

text: Keinovalon värilämpötila otetaan huomioon, kun tila valaistaan sisustukseen ja tavoiteltuun tunnelmaan sopivalla tavalla. Tavallisen hehkulampun värilämpötila on 2 700 K ja halogeenilampun noin 3 000 K. Kotikäytössä suositaan yleensä matalahkon värilämpötilan lamppuja, koska niiden valo koetaan kodikkaan miellyttäväksi. Julkisissa tiloissa tavanomaisia ovat valkoisemmat 4 000 K loistelamput. Päivänvalolampuiksi nimitetään lamppuja, joiden värilämpötila on yli 5 000 K.


title: Värilämpötila

text: Värilämpötila on erityisen relevantti ilmiö valokuvauksessa, koska jos valokuvan värit halutaan tallentaa halutulla tavalla, on ympäristön valojen värilämpötila otettava huomioon ja valokuvauslaitteistoa säädettävä sen mukaan. Digitaalikameroissa tämä tapahtuu yleensä toiminnolla valkotasapaino (engl. white balance), joka voidaan määrittää valitsemalla yksi esiasetuksista (esimerkiksi suora auringonvalo, keinovalo), antamalla kelvinarvo käsin tai antaa kameran säätää valkotasapaino automaattisesti. Kameran automaattinen valkotasapaino toimii luotettavasti yleensä 4 200–8 000 kelvinin rajoissa.


title: Värilämpötila

text: Filmille kuvatessa voidaan valita kahden erityyppisen filmin väliltä: toinen soveltuu suorassa auringonvalossa (5 600 K) ja toinen keinovalossa (engl. tungsten light, 3 200–3 400 K) kuvaamiseen. Tästä eteenpäin värilämpötilan hallitseminen tapahtuu objektiivin eteen asennettavilla suotimilla, jotka tosin vähentävät kameraan tulevan valon määrää.


title: Värilämpötila

text: Kaikille kameroille yhteinen riesa on kuitenkin valokuvattava ympäristö, jossa esiintyy värilämpötilaltaan rajusti vaihtelevia valonlähteitä (esimerkiksi huone, johon sisävalaistuksen lisäksi paistaa suora auringonvalo). Valkotasapaino tai värilämpötila voidaan säätää vain yhdelle valotyypille, joten muut valolähteet saattavat näkyä lopullisessa kuvassa värillisenä. Jotkut filmityypit (pääasiassa elokuvafilmit, kuten esimerkiksi Fuji Reala 500D) on kehitetty sietämään tällaisia kuvaustilanteita tavallisia filmejä paremmin.


title: Värilämpötila

text: Värejä esitettäessä punaisten, vihreiden ja sinisten väripisteiden keskinäistä suhdetta voidaan muuttaa näytön väriasetuksista.


title: Värilämpötila

text: Digitaalikameroiden näytön värisävyä voidaan säätää punaisen ja sinisen välillä.


title: Värilämpötila

text: "White Point Temperature" eli valkoisen pisteen värilämpötila on näytön värilämpötilasta kertova, vaihdettava referenssipiste, joka määrittelee pikselin valkoisen värin RGB-pisteiden yhteisvaikutuksena. Valkoisen pisteen värilämpötila vaihtelee 5 000–9 300 K välillä. Alhainen luku näkyy näytössä punaisuutena, korkea luku sinisyytenä. Useimmat ammattilaiset vertailevat originaalia ja vedosta 5000 K valossa. Painojälkeä vedokseen vertaillaan D50 standardin (5 000 kelviniä) valossa ja CRI-indeksin olisi oltava yli 90. Aikaisempi suositus vedostarkkailuun oli 6 500 kelviniä.


title: Nouméa

text: Nouméa on Uuden-Kaledonian pääkaupunki. Kaupunki kattaa noin 46 neliökilometrin alueen, ja vuoden 2014 väestönlaskennassa sen asukasluku oli 99 926. Se on asukasluvultaan Uuden-Kaledonian suurin kaupunki.


title: Nouméa

text: Vuonna 1854 ranskalainen laivastoupseeri "Tardy de Montravel" ihastui Nouméan luonnonsatamaan ja otti alueen haltuunsa. Kaupunki toimi Ranskan rangaistussiirtolana 1864—1897 ja Yhdysvaltojen armeijan tukikohtana toisessa maailmansodassa.


title: Nouméa

text: Kaupungin aiempi nimi oli "Port de France".


title: CFP-frangi

text: CFP-frangi (ransk. "franc Pacifique" tai "franc CFP", CFP tulee sanoista "Colonies françaises du Pacifique" – Ranskan siirtomaat Tyynellämerellä) on rahayksikkö, jota käytetään Ranskalle kuuluvilla Tyynenmeren alueilla Ranskan Polynesiassa, Uudessa-Kaledoniassa ja Wallis ja Futunasaarilla. Sen virallinen valuuttalyhenne on XPF.


title: CFP-frangi

text: 1. tammikuuta 1999 lähtien CFP-frangi on ollut sidottuna euroon kiinteällä kurssilla 1 000 XPF = 8,38 €.


title: Tegucigalpa

text: Tegucigalpa on Hondurasin pääkaupunki ja maan suurin kaupunki. Vuoden 2013 väestönlaskennassa kaupungissa oli vajaat miljoona asukasta.


title: Tegucigalpa

text: Kaupunki sijaitsee Picacho-vuoren rinteellä 975 metriä merenpinnan yläpuolella.


title: Tegucigalpa

text: Tegucigalpan lämpötila on varsin tasainen ympäri vuoden. Viileimpien kuukausien, tammi- ja joulukuun keskilämpötila on hiukan alle 20 astetta, lämpimimpien eli huhti-toukokuun keskilämpötila 23 asteen vaiheilla. Kuiva kausi kestää joulukuusta maaliskuuhun.


title: Tegucigalpa

text: Hurrikaani Mitch aiheutti kaupungissa huomattavia tuhoja vuonna 1998.


title: Tegucigalpa

text: Tegucigalpa perustettiin 1500-luvulla ja se oli kulta- ja hopeakaivostoiminnan keskus alueella. Itsenäisen Hondurasin tasavallan pääkaupunki vaihtui Tegucigalpan ja Comayaguan välillä, kunnes se vuodesta 1880 on ollut Tegucigalpa. Vuonna 1938 siihen yhdistettiin Choluteca -joen eteläpuolella sijaitseva Comayagüela.


title: Tegucigalpa

text: Toncontínin kansainvälinen lentoasema sijaitsee kuusi kilometriä kaupungin keskustasta.


title: Chimaira

text: Chimaira oli yhdysvaltalainen Clevelandin kaupungista kotoisin oleva heavy metal -yhtye. Yhtye on määritelty joissakin lähteissä New Wave of American Heavy Metal -tyylisuuntauksen edustajaksi, mutta yhtyeen tyyliä voidaan kuvailla myös groove metalliksi, jossa on metalcore, industrial metal, ja death metal -vaikutteita.


title: Chimaira

text: Kreikkalaisessa mytologiassa Chimaera () on hirviö, jolla on leijonan pää, vuohen ruumis ja lohikäärmeen häntä.


title: Chimaira

text: Yhtyeen entinen kitaristi "Jason Hager" perusti Chimairan vuonna 1998. Yhtyeen ensimmäinen demo sai suurta suosiota ja soi useiden amerikkalaisten yliopistojen radiokanavilla. Vuonna 2000 yhtye julkaisi ensimmäisen EP:nsä, "This Present Darkness". Vuotta myöhemmin vuonna 2001 yhtye solmi levytyssopimuksen Roadrunner Recordsin kanssa ja sai pian äänitettyä ensimmäisen kunnon albuminsa, "Pass Out Of Existence". Pian levyn julkaisun ja sitä seuraavan kiertueen jälkeen perustajajäsen Hager jätti yhtyeen, koska hänestä oli tulossa isä, ja hänen tilalleen yhtyeeseen otettiin Ascension-yhtyeen "Matt DeVries".


title: Chimaira

text: Yhtye palasi kotiin vuoden 2002 lopulla ja alkoi heti suunnittelemaan seuraavaa albumiaan, "The Impossibility Of Reason". Albumin teko kuvattiin ja nauhoitettiin ja julkaistiin DVD-muodossa otsikolla "The Dehumanizing Process".


title: Chimaira

text: Toisen albumin julkaisun ja muutaman live-esiintymisen jälkeen rumpali "Andols Herrick" jätti yhtyeen, koska hän lähti opiskelemaan musiikkia yliopistoon. "Ricky Evensand" pestattiin uudeksi rumpaliksi, mutta hänen uransa Chimairassa loppui nopeasti muusikon heikkohermoisuuden vuoksi. Legendaarisen thrash metal -yhtye Slayerin kitaristi Kerry King ehdotti yhtyeelle uutta rumpalia Kevin Talleytä. Talleyn ollessa mukana yhtye suoritti loppuun kiertueensa ja aloitti äänittämään uutta albumia. Nimikkoalbumi Chimaira oli rumpali Talleyn ensimmäinen ja ainoa albumi, jossa hän oli mukana. Albumi julkaistiin elokuussa 2005, kun yhtye oli "Sounds Of The Underground" -kiertueella.


title: Chimaira

text: Hunter ja DeVries ottivat osaa myös toiseen musiikkiprojektiin, RoadRunner Recordsin 25-vuotisalbumille, The All-Star Sessions. Andols Herrick oli myös mukana kyseisellä albumilla. Yhteistyöstä syntyi ajatus, että Herrick olisi mukana vakituisena jäsenenä yhtyeessä ja vuoden 2006 alussa yhtye toivottikin tervetulleeksi vanhan uuden rumpalinsa.


title: Chimaira

text: Samana vuonna yhtyeen sopimus Roadrunner Recordsin kanssa umpeutui, joten yhtye teki uuden sopimuksen Ferret Recordsin kanssa. "Resurrection"-albuminsa yhtye julkaisi 6. maaliskuuta 2007. Seuraava ja järjestyksessään viides studioalbumi "The Infection" ilmestyi 21. huhtikuuta 2009.


title: Korn

text: Korn (tyyliteltynä KoЯn tai KoRn logotyypin mukaan) on yhdysvaltalainen, moninkertaisesti Grammylla palkittu metalliyhtye, joka on toiminut vuodesta 1993. "Kornia" on myyty koko maailmassa yli 60 miljoonaa levyä, ja se on 15 vuoden ajan ollut metalliyhtyeitä, joiden levyjä on myyty eniten.


title: Korn

text: Yhtye tuli suosituksi metallimarkkinoilla albumeillaan "Korn" (1994) ja "Life Is Peachy" (1996), joita pidetään nu metalin uranuurtajina. Varsinainen maine tuli kuitenkin vasta kolmannella albumilla "Follow the Leader" (1998).


title: Korn

text: Tunnettuja kappaleita ovat muun muassa "Blind", "A.D.I.D.A.S.", "Freak on a Leash", "Got the Life", "Falling Away from Me", "Make Me Bad", "Here to Stay", "Right Now", "Did My Time", "Twisted Transistor", "Coming Undone", "Evolution", "Oildale (Leave Me Alone)", "Get Up!" sekä "Narcissistic Cannibal".


title: Korn

text: Kornia ennen muodostettu bändi L.A.P.D. lopetti toimintansa laulaja Richard Morrillin huumeriippuvuuden takia. Muusikot Reginald Arvizu, James Shaffer ja David Silveria halusivat kuitenkin jatkaa toimintaansa, joten he hakivat bändiin kitaristi Brian Welchin ja jatkoivat toimintaansa nimellä "Creep".


title: Korn

text: Vuonna 1993 bändi löysi vokalisti Jonathan Davisin nähtyään hänet bändissä Sexart ja yritti saada häntä liittymään Creepiin. Davis ei aluksi halunnut liittyä bändiin, mutta päätti koettaa ja liittyi lopulta mukaan. Kun Davis oli palkattu, jäsenet päättivät muuttaa bändin nimen. Pian nimeksi vakiintui Korn, jota Jonathan ehdotti. Kaikki pitivät nimestä ja Jonathan piirsi logon lapsen käsialalla , jossa K tuli C:n tilalle ja R oli väärinpäin.


title: Korn

text: Huhtikuussa samana vuonna bändi aloitti yhteistyön tuottaja Ross Robinsonin kanssa, jonka tuloksena syntyi demo Neidermeyer's Mind. Bändillä oli vaikeuksia saada levytyssopimusta ensimmäiselle albumillensa, koska 1990-luvun rock-musiikki oli suurimmaksi osaksi grungea. Monien yritysten ja levy-yhtiöiden jälkeen Paul Pontius Immortal/Epic Recordsista kuuli bändin soittavan yökerholla, josta vaikuttui niin, että allekirjoitti tuottaja- ja etikettisopimuksen jo paikan päällä. Korn aloitti samannimisen debyyttialbuminsa teon.


title: Korn

text: Musiikillisesti uusi albumi oli sekoitus heavy metallia, grungea, hip hoppia ja funkia, joista jälkimmäisin kattoi yhtyeen sävellysten rytmityksen. Blind oli albumin ensimmäinen single ja sai kohtuullisen määrän radiosoittoa ja huomiota. Kun levy julkaistiin 11. lokakuuta 1994, Korn aloitti tauottoman kiertueen ilman radio- ja TV-asemien tukea. Bändi luotti yksinomaan heidän intensiiviseen live-esiintymiseensä, joka loi suuren kulttiliikkeen, jota seurasi paljon faneja. Tämän fanikunnan työ auttoi Kornin nousemaan Billboard 200 -albumilistalle, yltäen lopulta korkeimmillaan sijalle 72. vuonna 1996. Shoots and Ladders oli heidän ensimmäinen Grammy-ehdokkuutensa, sarjassa "Paras metalliesitys". Bändin ensimmäisellä isolla kiertueella olivat mukana muun muassa Megadeth ja Deftones. Ison kiertueensa jälkeen bändi palasi studioon levyttämään.


title: Korn

text: Korn lyöttäytyi yhteen jälleen Ross Robinsonin kanssa toista albumiaan varten. Life is Peachy julkaistiin 15. lokakuuta 1996. Musiikillisesti albumi oli samantyylinen kuin edellinen, mutta osoitti enemmän funkin vaikutteita esimerkiksi kappaleissa "Porno Creep" ja "Swallow". Albumi kattoi myös kaksi cover-kappaletta, Warin "Low Rider", jossa Welch lauloi ja Davis soitti säkkipilliä ja Ice Cuben "Wicked", jossa vierailee Chino Moreno Deftonesista. "Life is Peachy" myi ensimmäisellä viikollaan yli 106 000 kopiota ja pääsi kolmanneksi Billboard 200 -albumilistalla. Ensimmäinen single, "No Place to Hide", sai Grammy-ehdokkuuden Paras metalliesitys -sarjassa. A.D.I.D.A.S. oli toinen single ja siitä tehtiin albumin ainoa musiikkivideo. Bändi sai enemmän suosiota, kun se aloitti yhteistyön Lollapalooza-musiikkifestivaalien pääesiintyjän Toolin kanssa. Yhtye joutui keskeyttämään suunnitelmansa, koska Shafferille diagnosoitiin virusperäinen aivokalvontulehdus.


title: Korn

text: Ennen yhtyeen kolmannen albumin julkaisua, Korn oli tuottanut viikoittaista online-TV-show'ta, KornTV:tä, joka dokumentoi levyn tekemistä ja esitteli kutsuvieraita, kuten pornotähti Ron Jeremy, Limp Bizkit, ja 311. Hanke antoi faneille mahdollisuuden soittaa ja kysyä bändiltä kysymyksiä, ja tämä oli ensimmäinen kerta, kun yhtye käytti Internetiä tämänkaltaiseen lähestymistapaan. Korn julkaisi kolmannen albuminsa, "Follow the Leaderin" 18. elokuuta 1998, joka sisälsi useita vierailevia laulajia kuten Ice Cube, Tre Hardson Pharcydestä, Fred Durst Limp Bizkitistä ja näyttelijä Cheech Marin piilotetussa kappaleessa "Earache My Eye" (kirjoittanut Marin itse).


title: Korn

text: Korn aloitti poliittisen kampanjatyylin kiertueella edistääkseen "Follow the Leaderin" myyntiä. Yhtye lähti kiertueelle ryhmän vuokraamalla suihkukoneella läpi koko Pohjois-Amerikan. Jäsenet puhuivat faneille ja vastasivat kysymyksiin erityisillä "fanikonferensseilla", joita järjestettiin kaikilla pysähdyksillä matkan varrella, ja jakoivat nimikirjoituksia. Jim Rose isännöi koko "Kampaign"-kiertueen.


title: Korn

text:
Albumi oli täydellinen menestys, debytoi Billboard-listalla sijalla 1. 268 000 kappaleen myynnin johdosta, ja synnytti supersuositut singlet "Got the Life" ja "Freak on a Leash". Molemmat avasivat ovet Kornin laajemmalle, valtavirran yleisön eteen ja musiikkivideot saivat paljon soittoaikaa MTV:llä. "Got the Life" oli MTV-videoiden sarjan aivan ensimmäisin "eläkkeellä" video, jossa saman yhtyeen myöhempi single ("Freak on a Leash") saavuttaa saman menestyksen jo kuukautta myöhemmin. Singlet myös menestyivät hyvin Billboardissa, jossa "Freak on a Leash" saavutti top 10 Mainstream Rockissa ja Modern Rockissa, joista jälkimmäisessä se pysyi 27 viikkoa sisällä, enemmän kuin mikään muu Korn-single.
"Freak on a Leash" voitti Grammyn parhaasta Musiikki Videosta, ja sai ehdokkuuden Parhaasta Metalliesityksestä. Video sai myös yhdeksän MTV Video Music Award-ehdokkuuta "Vuoden video", "Paras Rock-Video", "Läpimurto Video", "Paras Ohjaus", "Parhaat Erikois Efektit", "Paras Taiteellinen Ohjaus", "Paras kuvaus", "Paras editointi", ja "Katsojan Valint"a. Lopulta se voitti kaksi: "Paras Rock-Video" ja "Paras Editointi". "Follow the Leader" on yhtyeen kaupallisesti onnistunein albumi, jota todistavat viisinkertainen platinarajan rikkominen ja lähes kymmenen miljoonaan kappaleen maailmanlaajuinen myynti.


title: Korn

text:
Samana vuonna kun "Follow the Leader" julkaistiin, Korn aloitti oman vuosittaisen kiertueensa nimeltään "Family Values Tour". Kornin lisäksi mukana erittäin menestyksekäällä kiertueella oli pääesiintyjinä Incubus, Orgy, Limp Bizkit, Ice Cube ja saksalaisyhtye Rammstein. Live-CD ja DVD julkaistiin kiertueesta ja se sai Kulta- ja Platina-sertifioinnit. Vuonna 1999 Limp Bizkit oli pääesiintyjänä yhdessä Primusen, Staindin, Crystal Methodin, Method Man & Redmanin, ja Filterin. Korn ei ollut usein esillä ohjelmassa, vaan sen sijaan teki vain yllätysesiintymisiä ja lopulta pysähtyi tekemään Falling Away from Me Issuesista. Kierros jäi tauolle vuonna 2000.
Taustayhtye soittaa ainoastaan konserteissa Kornin kanssa. Taustamuusikot eivät kuulu varsinaiseen yhtyeeseen.


title: Korn

text: Taustayhtye:


title: Korn

text: Entiset jäsenet:


title: Korn

text: Yksi pääesiintyjistä


title: Nicole (yhtye)

text: Nicole on suomalainen, yksi harvoista suomen kielellä esiintyvistä alternative metal -yhtyeistä. Nicolen perustivat Teuvalla Ilkka Laitala, Ville Sahakangas ja Iiro Rantanen vuonna 1997.


title: Nicole (yhtye)

text: Nykyään yhtyeen musiikissa on vaikutteita muun muassa Meshuggahin ja Lamb of Godin musiikista. Aiemmin (ensimmäisillä EP-julkaisuilla) yhtyeen suurimpia vaikuttajia oli yhdysvaltalainen alternative metal, joka oli tuolloin kovassa suosiossa. Näistä hyvänä esimerkkinä alkuajan Nicolen esikuviksi voisi nostaa Deftonesin ja Toolin.


title: Nicole (yhtye)

text: Yhtye julkaisi ensimmäisen pitkäsoittonsa "Odotus" vuonna 2002. Tuolla albumilla ovat alkuajan vaikutteet vielä hyvin läsnä. 2003 yhtye julkaisi Suomen ensimmäisen omakustanne musiikki-DVD:n, 120 minuuttia. Vuonna 2004 yhtye julkaisi astetta rankemman albumin, "Suljetut ajatukset", joka esitteli uudenlaisen Nicolen näkyvimmillä metal -vaikutteilla. Levy debytoi Suomen virallisella albumilistalla sijalla 37.


title: Nicole (yhtye)

text: 31.1.2007 yhtye julkaisi kolmannen albuminsa "Sivu syyttömistä" ja toisen DVD:nsä Tasavalta. Tasavalta oli julkaisuviikollaan DVD-listalla sijalla 2, Sivu Syyttömistä Suomen virallisen albumilistan sijalla 11. Sivu Syyttömistä -levyllä yhtyeen ilmaisu muuttui jälleen brutaalimmaksi, aiemmilta albumeilta tutut puhtaat vokaalit jäivät miltei kokonaan pois ja vaikutteita on havaittavissa mm. death metalista.


title: Nicole (yhtye)

text: Vuoden 2008 Nicolella piti kiirettä, valmistellen kymmenvuotisen uransa juhlakeikan DVD-taltiointia, "X". Tauolla yhtye sävelsi tähän asti rankimman levynsä. Uusi X -DVD ja Nicolen neljäs albumi "Tuomittujen joukkoon" ilmeistyi keväällä 2009. Levy nousi albumilistan sijalle 13 kun taas X nousi virallisen DVD-listan ykköseksi.


title: Nicole (yhtye)

text: Keväällä 2010 Medeian kanssa tehdyn Kumman Kaa-kiertueen jälkeen Nicole vetäytyi tauolle työstämään uutta materiaalia.


title: Nicole (yhtye)

text: Yhtye sävelsi materiaalia reilut 2 vuotta ja aloitti viidennen albumin äänitykset Sonic Pump -studiolla Helsingissä Joulukuussa 2012 Mikko Herrasen toimiessa tuottajana.


title: Nicole (yhtye)

text: 27.9.2013 julkaistiin Nicolen tuorein albumi "Hävityksen huoneet " joka debytoi Suomen virallisella albumilistalla sijalla 12. yhtenä vuoden vilkkaimmista levy-myyntiviikoista. Julkaisuviikollaan levy oli yksityisten levykauppojen kolmanneksi myydyin albumi.


title: Nicole (yhtye)

text: Yhtyeessä oli ensin 2 laulajaa. Yhtyeen toinen laulaja-kitaristi oli Jorma Korhonen, joka erosi Nicolesta pian ensimmäisten demonauhoituksen ja keikkojen jälkeen 1998 ja ryhtyi keskittymään vakavammin jo aiemmin perustamaansa Sara-yhtyeeseen. Suurimmasta osasta yhtyeen sanoituksista vastaa Nicolen entinen basisti Iiro Rantanen, joka erosi yhtyeestä hieman "Odotus"-albumin julkaisun jälkeen. Rantasen eron jälkeen yhtye kiinnitti basson varteen Jussi Jokipiin, joka toimi tehtävissään vuoteen 2005 asti. Jokipii erosi yhtyeestä muiden kiireidensä takia. Jokipiin erottua, uudeksi basistiksi otettiin yhtyeen entinen kitarateknikko, Sami Katajamäki. Toukokuussa 2012 oli jälleen basistin aika lähteä bändistä. Tilalle saatiin "Carnalation" vokalisti Jonne Soidinaho.


title: Nicole (yhtye)

text: Nicolella on oma levy-yhtiö nimeltään Biotech Records, jonka kautta se on julkaissut kaikki tuotoksensa. Näin toimi myöhemmin myös Mokoma heidän omistamansa Sakara Recordsin kanssa. Biotech Records perustettiin vuonna 2001 ja tällä hetkellä sitä pyörittää Nicolen kitaristi Olli Ketola.


title: Kombinaatio

text: Kombinatorisessa matematiikassa joukon alkioiden kombinaatio on joukon osajoukko. "k"-kombinaatio on joukon "S" osajoukko, jossa on "k" kappaletta jäseniä. Jäsenten listausjärjestyksellä ei ole väliä kombinaatioissa - kaikki joukot, jotka voidaan muodostaa vaihtamalla jäsenten järjestystä esittävät samaa kombinaatiota. Sen sijaan variaatiossa jäsenten järjestyksellä on väliä eli eri järjestys on eri variaatio.


title: Kombinaatio

text:
"k"-kombinaatioiden määrä on sama kuin binomikerroin ""n" yli
"k":n", joka kirjoitetaan yleensä;


title: Kombinaatio

text: missä


title: Kombinaatio

text:
Myös kirjoitusasu C(n, k) on tavallinen sen käyttökelpoisuuden vuoksi tekstirivillä.
Oheisessa taulukossa on eräitä kombinaation C(n, k) arvoja.  Erityisesti C(n, 0) = 1, C(n, 1) = n ja C(n, n) = 1.


title: Kombinaatio

text: Voidaan myös kirjoittaa differenssiyhtälö


title: Kombinaatio

text: eli taulukkoarvo saadaan kahden aikaisemmin lasketun  summana.


title: Kombinaatio

text: Edelleen havaitaan, että sarakkeella n olevien lukujen  summa on


title: Kombinaatio

text: Kombinaatio voidaan esittää myös lukumäärän laskemista kuvaavilla summalausekkeilla:


title: Kombinaatio

text: C(5, 3) kertoo, kuinka monta erilaista kolmen hengen ryhmää voidaan muodostaa viiden henkilön joukosta. Lasketaan se:


Kombinaatio


title: Kombinaatio

text: Lasketaan todennäköisyys sille, että saadaan lotossa tasan "k" numeroa oikein formula_7:


title: Kombinaatio

text: Lasketaan ensiksi kaikkien niiden lottorivien määrä, joissa on tasan k numeroa oikein. Tämä saadaan laskemalla kaikki 7:n oikean numeron "k"-kombinaatiot, joka siis kertoo, kuinka monella tavalla 7:stä numerosta voidaan valita "k" numeroa (muista, että "k" on korkeintaan 7):


title: Kombinaatio

text: Nyt väärät numerot voivat olla mitä vain, vaikka selvästikin niiden muodostamat osajoukot vaikuttavat lopullisten rivien määrään. Ongelma ratkaistaankin kertomalla yllä oleva luku kaikkien 32 arpomatta jääneiden numeroiden (7-k) kombinaatiolla, eli kaikilla mahdollisilla väärin menneiden numeroiden kombinaatioilla:


title: Kombinaatio

text: siis kertoo, kuinka monta erilaista lottoriviä voidaan muodostaa, joissa on täsmälleen "k" numeroa oikein ja 7-"k" väärin.


title: Kombinaatio

text:
Kysytty todennäköisyys tapahtumalle saadaan, kun saatu luku jaetaan kaikkien mahdollisten lottorivien lukumäärällä
formula_10:


title: Kombinaatio

text: Siten esimerkiksi todennäköisyys saada lotossa viisi oikein on


title: Beirut

text: Beirut () on Libanonin pääkaupunki, pääsatama ja maan suurin kaupunki. Vuonna 2011 kaupungissa oli 363 033 asukasta ja sen metropolialueella noin 2,2 miljoonaa. Ennen 1970-lukua Beirutia pidettiin arabimaailman länsimaisimpana kaupunkina, mutta se kärsi mittavia vahinkoja Libanonin sisällissodassa vuosina 1975–1990. Sittemmin kaupunkia on pyritty jälleenrakentamaan.


title: Beirut

text: Beirut sijaitsee Välimereen työntyvällä suurin piirtein kolmion muotoisella niemimaalla. Kaupunki on rakennettu niemimaan kahdelle kukkulalle, Al-Ashrafīyah Itä-Beirutissa ja Al-Muṣayṭibah Länsi-Beirutissa. Sisämaan puolella sijaitsee kapea rannikkotasanko, joka rajoittuu Nahr Al-Kalb-joen suulta pohjoisessa Nahr Al-Damur-joen suulle etelässä.


title: Beirut

text: Beirutissa vallitsee subtrooppinen ilmasto]]. Talvet ovat lauhkeita ja kesät kosteita ja kuumia. Tammikuu on vuoden kylmin kuu, jolloin korkein keskimääräinen lämpötila päivisin on 17 °C ja kylmin öisin 11 °C. Vastaavat lämpötilat heinäkuussa ovat 31 °C ja 23 °C. Keskimääräinen vuosittainen sadanta on 914 mm.


title: Beirut

text: Nykyisen Beirutin alue asutettiin paleoliittisella kaudella noin 250 000 vuotta sitten. Neoliittiselta kaudelta on puolestaan tehty useita löydöksiä liittyen esimerkiksi kalastuksessa ja metsästyksessä käytettyihin työkaluihin. Kanaanilaisen sivilisaation aikana kolmannella vuosituhannella eaa. pitkin nykyisen Syyrian ja Libanonin rannikkoa alkoi muodostua useita pieniä kaupunkeja, jotka välittivät kauppaa muinaisen Egyptin ja Mesopotamian välillä. Suurin näistä oli Byblos, mutta Eblata 2500–2300-luvuille eaa. ajoitettu teksti mainitsee myös paikan nimeltä "ba-u-ra-at-tu" eli Berytus. Arkeologisissa kaivauksissa 1990-luvulla löydettiin Beirutin 2000-luvulta eaa. peräisin oleva kaupunginmuuri, sekä suuren portin ja akropolin jäänteet. 1000-luvulla eaa. Berytuksessa elänyt historioitsija Sanchuniathon kirjoitti Foinikian historian. Kaupungin pääjumala oli naispuolinen Baalat. Alueen suurista valtakunnista kaupunkia hallitsivat vuorotellen Assyria, Egypti, Babylonia, Akhaimenidien Persia ja lopulta Seleukidit, josita jälkimmäisen kaudella rakennettiin suurempi kaupunginmuuri ja kaupunki asutus levisi laajemmalle alueelle.


title: Beirut

text: Beirut päätyi Rooman valtakunnan alaisuuteen vuoden 64 eaa. jälkeen ja siitä muodostui roomalaisen Syyrian keskus ja valtakunnan itäosien roomalaisin kaupunki. Kaupungin satama oli roomalaisten kaleerien pääasiallinen tukikohta itäisellä Välimerellä ja asukkaat rikastuivat tekstiilien kaupalla. Beirutin taloudellisen merkityksen ohella kaupungissa sijaitsi yksi valtakunnan merkittävimmistä lainopillisista kouluista, johon saapui opiskelijoita ympäri valtakuntaa. 300-luvulta vuoteen 551 se oli yksi vain kolmesta Bysantin valtakunnan lainopillisesta koulusta. Kaksi koulun professoria työskenteli keisari Justinianus I:n valtakaudella julkaistun Corpus iuris civilis-lakikokoelman parissa. Kokoelmasta tuli sittemmin monien länsimaiden oikeusjärjestelmän perusta. Justinianuksen kaudella Beirutista tuli myös silkintuotannon keskus. Myös kristinuskotoi mukanaan merkittäviä muutoksia. Varhaisessa kaupungissa oli kuusi kirkkoa ja sen uskonnollista merkitystä lisäsi paikallisen hallintokeskuksen siirtäminen Tyroksesta Beirutiin 400-luvulla. 16. heinäkuuta 551 kaupunkiin iski tuhoisa maanjäristys ja sitä seurannut hyökyaalto, joka raunioitti Beirutin ja surmasi arviolta 30 000 sen asukasta. Kaupunki ei toipunut ennalleen pitkään aikaan.


title: Beirut

text: Arabit alkoivat levittäytyä Välimeren itäosiin 600-luvulla. Damaskus menetettiin arabeille syyskuussa 635, mutta Beirutin puolustamisen pidempään teki mahdolliseksi sen satama, jonka kautta Bysantin laivasto saattoi huoltaa sitä. Bysantin valtakunnan joukot vetäytyivät kuitenkin alueelta niiden kärsittyä tappion arabeille Jarmukin taistelussa elokuussa 636 ja Beirut päätyi muslimien käsiin. Umaijadit siirsivät valtakuntansa pääkaupungin lähelle Beirutia Damaskokseen, mikä teki Beirutista merkittävän sataman. Muslimeja alkoi myös muuttaa kaupunkiin ja heistä tuli vähitellen kristittyjä suurempi väestönryhmä. Yksi merkittävä Beirutin muslimiasukkaista oli Abd ar-Rahman bin Amr al-Awzai, joka oli oman aikansa merkittävimpiä islamilaisia lainoppineita. Alueen kristittyjä ei vainottu umaijadien tai heitä seuranneiden fatimiden valtakausina ja etenkin fatimidit olivat suhteellisen hyvissä väleissä Bysantin valtakunnan kanssa turkkilaisten seldžukkien muodostaman yhteisen uhan takia. Tästä huolimatta seldžukit valtasivat Jerusalemin vuonna 1071 ja voittivat samana vuonna Bysantin joukot Manzikertin taistelussa. Seldžukkien kristittyjen pyhiinvaeltajien julma kohtelu oli yksi sittemmin ristiretkien alkuun vaikuttanut tekijä.


title: Beirut

text: Kun ristiretkeläiset ryhtyivät valtaamaan Beirutia vuonna 1110 kaupungissa oli arviolta 5 000 asukasta. Kun kaupunki vallattiin kaikki sen asukkaat surmattiin. Beirut oli osa Jerusalemin kuningaskuntaa vuoteen 1187 sakka, jolloin Saladinin joukot valloittivat sen. Ristiretkeläiset valtasivat sen puolestaan takaisin vuonna 1197. Beirut läänitettiin Johannes Ibeliläiselle, joka jälleenrakennutti kaupunkia ja kutsui paikalle genovalaisia, pisalaisia ja venetsialaisia kauppiaita. Ristiretkeläisten valta Beirutissa kesti kaiken kaikkiaan 171 vuotta, eli pidempään kuin alueen muissa rannikon kaupungeissa. Egyptin mamelukkisulttaani al-Ashraf Khalil valloitti sen lopulta vuonna 1291. Mameukit tuhosivat kaupungin linnoitukset ja sataman estääkseen ristiretkeläisiä valtaamasta ja vakiinnuttamasta asemaansa kaupungissa uudelleen. Satama rakennettiin taloudellisista syistä uudelleen vasta 1300-luvun puolella. Beirutissa toimi joitakin venetsialaisia kauppiaita, mutta jatkuva sodankäynti ja poliittinen epävakaus esti suuremman taloudellisen kehityksen.


title: Beirut

text: Osmanien valtakunta kukisti mamelukit vuonna 1517, jolloin Syyria ja Egypti liitettiin heidän valtakuntaansa. Beirut kuului Osamnien valtakuntaan seuraavien 400-vuoden ajan, mutta pitkään lähinnä nimellisesti paikallisten hallitsijoiden käyttäessä suurta osaa vallasta. Osamnien valtakunta jakautui maakuntiin ("willayat")), joiden johdossa oli "wali" ja osia alueista hallitsivat paikalliset ruhtinaskunnat. Yksi tällaisista perustettiin Libanoninvuorten alueelle. Vuonna 1598 Libanoninvuorten ruhtinas Fakhreddin II Maan sai maksua vastaan johtoonsa alueet Aleppon, Palmyran ja Palestiinan välillä, mukaan lukien Beirutin, josta joidenkin historioitsijoiden mukaan tuli Fakhreddinin dynastian pääkaupunki. Fakhreddin rakennutti kaupunkiin muun muassa italialaistyylisen palatsin. Kaupunki oli tuolloin muutaman tuhannen asukkaan kokoinen. Sen väestön enemmistö oli sunnimuslimeja ja kreikkalais-ortodoksisia kristittyjä. Kaupungissa oli myös pienet vähemmistöt maroniitteja ja druuseja. Venäläinen laivasto-osasto valtasi kaupungin hetkellisesti Venäjän–Turkin sodan aikana vuonna 1773, jolloin kaupungissa oli noin 6 000 asukasta. Osmanien saatua kaupungin takaisin sitä hallitsi druusiruhtinas Bashir Shehab II, jonka tuoma poliittinen vakaus elvytti kaupungin taloutta ja kasvua.


title: Beirut

text: Vuonna 1832 Egyptin hallitsija Muhammad Ali lähetti joukkojaan Syyriaan ja teki Beirutista alueellisen hallintokeskuksensa. Ulkovallat kääntyivät Egyptä vastaan Osmanien puolella vuonna 1840 ja saman vuoden syyskuussa brittien ja osmanien muodostama laivasto-osasto pommitti Beirutia Syyrian valloittamiseen tähtäävän operaation alussa. Osmanien vallatessa kaupungin takaisin sen hallinnollinen merkitys kasvoi entisestään. 1800-luvulla tapahtui myös useita muita merkittäviä muutoksia. Brittien ja osmanien välinen kauppasopimus vuonna 1838 purki osmanien monopolin alueella ja toi merkittävästi uusia ulkomaalaisia kauppiaita. Liikenneyhteydet paranivat ja esimerkiksi 1860-luvulla avattiin uusi tie Damaskokseen. Vuodesta 1820 lähtien alueella alkoi toimia amerikkalaisia presbyteerisiä lähetyssaarnaajia ja heitä seurasivat jesuiitat vuonna 1834. Vuonna 1866 perustettiin Syrian Protestant College eli nykyinen American University of Beirut ja vuonna 1875 Université Saint Joseph. Taloudellisessa merkityksessään Beirut ohitti naapurikaupunkinsa Tripolin ja Saidan. Myös kaupungin etninen koostumus muuttui monien kristittyjen paetessa kaupunkiin Libanoninvuorilta ja Damaskoksesta vuoden 1860 verilöylyjä. 1800-luvun lopulla kaupungissa oli noin 100 000 asukasta.


title: Beirut

text: Ensimmäisen maailmansodan puhjettua alueen sotilaskuvernööri Jamal Pašša asetti kaupungin sotilashallinnon alaiseksi estääkseen kapinat eturintaman takana. 21. lokakuuta 1915 yksitoista arabia ja 6. toukokuuta 1916 neljätoista paikallista hirtettiin Beirutin keskusaukiolla, joka tuli sittemmin tunnetuksi marttyyrien aukiona. Vuonna 1917 monet paikalliset menehtyivät nälänhätään. Ympärysvallat valtasivat lopulta kaupungin lokakuussa 1918. Sodan hävinnyt Osmanien valtakunta jaettiin Sykes–Picot-sopimuksen perusteella Ranskan ja brittien mandaattialueisiin. Ranskalaiset perustivat Beirutista, Tripolista, Bekaan laaksosta ja Libanoninvuorten eteläpuolisista alueista Suur-Libanonin alueen vuonna 1920. Ranskalaiset tekivät suuria sijoituksia mandaattialueensa pääkaupunki Beirutiin. Beirutin lentokenttä valmistui vuonna 1929. Beirutin väkiluku kaksinkertaistui mandaattialueen aikana. Sunnien, maroniittien ja ortodoksien määrä kasvoi 50 % ja šiialaisten sekä druusien määrä kolminkertaistui. Kaupunkiin saapui myös 28 000 armenialaista ja assyrialaista, joita tuli pääasiassa pakolaisina Turkista. Libanon itsenäistyi 22. marraskuuta 1943 ja Beirutista vastaitsenäistyneen maan pääkaupunki. Viimeiset ranskalaissotilaat lähtivät alueelta vuonna 1946.


title: Beirut

text: Beirutin talous kärsi toisen maailmansodan aikana, mutta elpyi Israelin perustamisen myötä. Arabimaat menettivät tällöin yhteytensä tärkeään Haifan satamakaupunkiin Palestiinassa, mikä kasvatti Beirutin merkitystä. Samaan aikaan persianlahden maat alkoivat rikastua öljyvarannoillaan ja tallettivat tuottonsa Beirutin pankkeihin ja matkustivat kaupunkiin sen vapaamielisen elämäntyylin takia. Beirutin rannikolle muodostui hotellikaupunginosa, jossa toimivat esimerkiksi vuonna 1961 avattu Phoenicia Hotel, sekä aikaisemmin avatut Saint Georges ja Le Normandy. Beirutista muodostui myös median keskus ja siellä julkaistiin säännöllisesti 27 lehteä arabiaksi ja ranskaksi. Arabimaailman ensimmäinen kaupallinen televisioasema aloitti toimintansa Beirutissa vuonna 1959 ja 1960-luvulta 1970-luvulle huomattava osa arabiankielisistä televisio-ohjelmista tuotettiin Beirutissa. Kaupunki tunnettiinkin idän Pariisina. Toisaalta kaupungin kasvun myötä Beirutiin muutti runsaasti köyhää maaseutuväestöä, jolloin sen ympärille muodostui köyhiä huonokuntoisia kaupunginosia.


title: Beirut

text: Palestiinalaisista muodostui merkittävä poliittinen tekijä Libanonissa. Vuosina 1948–1949 Libanoniin saapui yli 100 000 palestiinalaispakolaista ja Beirutiin muodostui kuusi pakolaisleiriä ympäri kaupunkia. Monet palestiinalaiset aseelliset järjestöt siirsivät Jordanian mustan syyskuun jälkeen toimintansa Libanonin pakolaisleireille. Israeli alkoi vastaavasti tehdä iskuja palestiinalaisia vastaan Libanomnissa. Libanonissa kansa jakautui lopulta voimakkaasti palestiinalaisten asiaa tukeviin vasemmistolaisiin ja heitä vastustaneisiin pääasiassa kristittyihin oikeistolaisiin. 13. huhtikuuta 1975 jännitteet purkautuivat taisteluina palestiinalaisten ja oikeistolaisten aseellisten joukkojen välillä. 17. syyskuuta 1975 keskusta ja kaupungin vanha souk tuhoutuivat lähes täysin tulipaloissa. Beirut jakautui osapuolten hallitsemiin Itä- ja Länsi-Beirutiin. Itä-Beirut oli kristittyjen länsimielisten joukkojen hallinnassa ja Länsi-Beirut muslimitaustaisen palestiinalaismielisten joukkojen käsissä. Osapuolet pyrkivät kukistamaan toistensa motteja omilla alueillaan ja yhdistämään omia enklaavejaan hallitsemiinsa alueisiin. Vuonna 1982 Israel aloitti maahyökkäyksen Palestiinan vapautusjärjestöä vastaan ja saavutti Beirutin reunamat muutamassa päivässä. Kaupunkia piiritettiin yhdeksän viikkoa, kunnes PLO ja sen johtaja Jasser Arafat evakuoitiin solmitun sopimuksen nojalla Tunisiin. Sittemmin Israelin joukot miehittivät Beirutin ja sen kanssa liittoutuneet falangistit surmasivat palestiinalaisia siviilejä Sabran ja Shatilan pakolaisleireillä syyskuussa 1982.


title: Beirut

text: Lokakuussa 1983 tehtiin tuhoisat autopommi-iskut Yhdysvaltain merijalkaväen ja ranskalaisten joukkojen tukikohtia vastaan. Joukot olivat Libanonissa tarkkailemassa Israelin vetäytymistä Länsi-Beirutista. Amerikkalaiset ja ranskalaiset vetäytyivät Libanonista ja pian tämän jälkeen Israel vetäytyi Etelä-Libanoniin. Valtatyhjiön täytti Syyrian armeijan joukot. 1980-luvulla Beirut oli jatkuvasti länsimaisissa otsikoissa panttivankien ja lentokonekaappausten johdosta. Länsi-Beirut ajautui kaaokseen asejoukkojen kääntyessä toisiaan vastaan ja sitä seurasi yhteenotot Libanonin armeijan ja asejoukkojen välillä siihen asti suhteellisesti rauhallisemmassa Länsi-Beirutissa vuonna 1990. 15-vuotta jatkunut sisällissota päättyi lopulta Saudi-Arabiassa solmitun Taifin sopimuksen jälkeen. Beirutin sodan aikana kärsimien vahinkojen arvioitiin olevan arvoltaan vähintään 25 miljardia dollaria ja esimerkiksi sen kansainvälinen lentokenttä, sekä sähkö ja viemäriverkko tuhoutuivat.


title: Beirut

text: Sisällissodan jälkeen valtaan noussut pääministeri ja miljonääri Rafik Hariri jälleenrakennutti Beirutia, osin omista varoistaan. Suuresta osasta jälleenrakennustyötä vastasi Haririn rakennusyritys Solidaire.


title: Beirut

text: Kaupunkia palvelee Rafik Haririn kansainvälinen lentoasema. Se sijaitsee kaupungin eteläpuolella Khaldenhin lähiössä. Satamassa on rahti- ja matkustajaliikennettä. Muualle Libanoniin on melko hyvät linja-autoyhteydet.


title: Beirut

text: Beirutin kaupungissa oli YK:n mukaan vuonna 2011 363 033 asukasta ja Maailmanpankin mukaan Beirutin suuralueella asuu yhteensä 2,2 miljoonaa ihmistä.


title: Beirut

text: Libanonin virallisen kannan mukaan kaupungin väestö jakautuu suhteellisen tasaisesti kristittyihin ja muslimeihin. Luotettavia väestönlaskentoja ei ole kuitenkaan tehty. Sisällissodan aikana Beirutin länsi- ja keskiosiin muuttaneiden šiialaisten takia kaupungissa on nykyisin todennäköisesti enemmän muslimeja kuin kristittyjä. Itä-beirut on lähes kokonaan kristitty ja Länsi-Beirut puolestaan islaminuskoinen. Kaupungissa on myös joitakin uskonnollisesti sekoittuneita kaupunginosia. Suurimmat kristityt ryhmät ovat maroniitit ja ortodoksit, joiden lisäksi on kreikkalaiskatolilaisia, protestantteja ja katolilaisia. Muslimit ovat historiallisesti olleet pääosin sunnalaisia ja šiialainen väestönosa alkoi muodostua 1960-luvulla.


title: Beirut

text: Kristityt ja muslimit ovat molemmat etniseltä taustaltaan valtaosin arabeja. Merkittäviin etnisiin vähemmistöihin kuuluvat armenialaiset ja kurdit.


title: Beirut

text: Beirutissa toimii useita yliopistoja. Beirut Arab Universityssä on yhdeksän tiedekuntaa. Se on perustettu 1960. American University of Beirutissa on noin kuusituhatta perusopiskelijaa ja tuhat jatko-opiskelijaa. Se on perustettu 1866.


title: Postinumero

text: Postinumero on postiosoitteeseen lisättävä koodi, joka helpottaa postin lajittelua. Postinumerot viittaavat yleensä tiettyyn maantieteelliseen alueeseen, mutta niitä saatetaan jakaa myös suuria postimääriä vastaanottaville tahoille kuten valtion virastoille ja yrityksille. Ensimmäinen postinumerojärjestelmä otettiin käyttöön toisen maailmansodan aikana kansallissosialistisessa Saksassa vuonna 1941. Yhdistyneessä kuningaskunnassa vastaava järjestelmä luotiin 1959 ja Yhdysvalloissa vuonna 1963.


title: Postinumero

text: Helmikuussa 2005 Maailman postiliitto UPU:n 190 jäsenestä 117 käytti jonkinlaista postinumerojärjestelmää. Postinumeroa eivät käytä mm. Hongkong, Macao, Panama ja Vietnam. Suurimmaksi osaksi maiden käyttämät postinumerojärjestelmät ovat täysin numeerisia. Joissain maissa ne voivat sisältää myös kirjaimia, kuten Yhdistyneessä kuningaskunnassa, Alankomaissa, Kanadassa ja Argentiinassa. Euroopan maissa postinumero sijoitetaan osoitteeseen tyypillisesti ennen kaupunkia (paitsi Latviassa ja Yhdistyneessä kuningaskunnassa).


title: Postinumero

text: Kansainvälisissä lähetyksissä numeron eteen lisätään joskus selvennykseksi maatunnus. Maailman postiliitto UPU ei kuitenkaan suosittele maatunnusten käyttöä, ja ne ovat aiheuttaneet jopa sekaannuksia. Maatunnusten käyttö on tai oli käytössä vain Euroopan maissa, ja monet niistäkin (esim. Saksa ja Itävalta) ovat luopuneet käytöstä tai jopa kieltäneet sen molempiin suuntiin, myös Suomeen lähtevässä postissa. Syy on, että maatunnukset ovat aiheuttaneet sekaannuksia. Maatunnuksia ei monissa maissa käytetä eikä tunneta hyvin, mikä voi johtaa väärinkäsityksiin.


title: Postinumero

text: Suomessa siirryttiin postinumerojärjestelmään kansainvälistä esimerkkiä seuraten 1970-luvun alkupuolella. Järjestelmä oli koekäytössä vuoden 1971, jolloin myös ilmestyi ensimmäinen postinumeroluettelo, vuosi 1972 muodosti ylimenokauden ja virallisesti järjestelmään siirryttiin vuoden 1973 alussa. Painettuja postinumeroluetteloita julkaistiin noin kolmen-neljän vuoden välein, viimeisen kerran vuonna 1998.


title: Postinumero

text: Suomi on jaettu viisinumeroisiin postinumeroalueisiin. Postinumeron kaksi ensimmäistä numeroa määrittelevät, millä alueella postinumeron mukainen postitoimipaikka sijaitsee. Numerot pääsääntöisesti kasvavat pohjoista kohti mentäessä. Nämä numerot kertovat, mihin lajittelukeskukseen postit lähetetään. Postinumeron kolme viimeistä numeroa kertovat, mihin postinumeroalueen sisällä olevaan postitoimipaikkaan lähetys toimitetaan. Viimeinen numeroista kertoo, onko lähetys lähetetty postilokeroon vai katuosoitteeseen. Mikäli viimeinen numero on 1, se on tarkoitettu postilokeroon. Katuosoitteeseen tarkoitettu posti merkitään numerolla 0, joissain tapauksissa haja-asutusalueilla numerolla 5. SmartPost-automaattien postinumerot päättyvät numeroon 4 ja Postin pakettiautomaattien numeroon 5. Paljon postia saavilla yrityksillä ja yhteisöillä voi olla oma suurasiakaspostinumero. Erikoisena postinumerona on 99999 Korvatunturi eli Joulupukin posti.


title: Postinumero

text: Posti jakaa suuret kaupungit omiin postinumeroalueisiinsa siten, että keskustan alue on aina 100-loppuinen ja mitä kauemmaksi keskustasta siirrytään, sen suuremmiksi viimeiset kolme numeroa yleensä kasvavat. Ensin edetään sataluvuilla, mutta suuria postinumeroalueita joudutaan usein pilkkomaan kymmenluvuilla. Pienet kaupungit ja kunnat saattavat muodostua vain yhdestä postinumeroalueesta, kuten esimerkiksi Kauniainen (02700) ja Kaskinen (64260). Postinumerojärjestelmän alkuaikoina postitoimipaikkojen nimet kantoivat kaupungeissa ja kauppaloissa itse kuntien nimiä ja maalaiskunnissa puolestaan kylien nimiä. Esimerkiksi lehtien palkintokilpailujen voittajien kotipaikkakunnat ovat postitoimipaikkojen nimiä.


title: Postinumero

text: Kansainvälisessä postiliikenteessä suomalaisten postinumeroiden eteen joskus laitetaan tai ainakin laitettiin maatunnus FI (aikaisemmin FIN ja SF). Kansainvälisistä ongelmista ja suosituksista huolimatta Posti Group edelleen suosittelee FI-maatunnuksen käyttöä. Esimerkiksi Kouvolan keskustan postinumero olisi näin FI-45100. Ennen vuotta 2004 maatunnus oli jonkin aikaa FIN ja ennen sitä pitkään SF. FIN-tunnuksen käytöstä on pitänyt luopua vuoden 2005 jälkeen.


title: Posti Group

text: Posti Group Oyj (vuosina 2007–2014 Itella Oyj, sitä ennen Suomen Posti Oyj) on suomalainen yhtiö, jonka toimialana on postitoiminta, logistiikka ja taloushallinnon palvelut. Yhtiön omistaa Suomen valtio. Posti Groupin tytäryhtiöllä, Posti Oy:llä, on Suomessa yleispalveluvelvoite, joka sisältää muun muassa kaikissa Suomen kunnissa arkisin toimivat kirje- ja pakettipalvelut. Ahvenanmaan maakunnassa toimii itsenäinen postilaitos Åland Post.


title: Posti Group

text: Posti Groupin pääkonttori sijaitsee Pohjois-Pasilassa Helsingissä. Postin toiminta on jaettu neljään liiketoimintaryhmään. Konsernin johtajana toimii Heikki Malinen ja hallituksen puheenjohtajana Markku Pohjola. Konsernin palveluksessa on noin 20 500 henkilöä. Yhtiöllä on liiketoimintaa 11 maassa (Latvia, Liettua, Norja, Puola, Ruotsi, Saksa, Suomi, Sveitsi, Venäjä, Viro ja Yhdysvallat).


title: Posti Group

text: Itellan ylimääräinen yhtiökokous päätti loppukesästä 2014, että yhtiön nimi muuttuu 1. tammikuuta 2015 lähtien Itellasta Posti Groupiksi.


title: Posti Group

text: Yhtiön nimi on suomeksi "Posti Group Oyj" ja ruotsiksi "Posti Group Abp". Konsernin brändiksi on valittu Posti eikä nimeä ole vakiinnutettu muodossa Posten.Postilla on neljä liiketoimintaryhmää: Postipalvelut, Paketti- ja logistiikkapalvelut, Itella Venäjä ja OpusCapita.


title: Posti Group

text: Suomen postitoiminta eli kirjeiden, pakettien, lehtien ja suoramarkkinoinnin jakelu sekä postitoimistojen toiminta kuuluvat Posti Oy -tytäryhtiölle (aiemmin Itella Posti Oy). Postilla on yli 1 400 palvelupistettä. Suurin osa posteista sijaitsee palveluyritysten yhteydessä, muut pisteet ovat Postin pakettiautomaatteja ja pakettien noutopisteitä.


title: Posti Group

text: Helmikuusta 2011 alkaen kaikki Postin jakamat kirjeet, lehdet, paketit ja suoramainokset ovat olleet hiilineutraaleja ensimmäisenä maailmassa.


title: Posti Group

text: Postitoimintaa säätelevän postilain mukaan Posti tarjoaa yleispalveluja koko maassa. Postilaissa säädetty yleispalvelu koskee käteismaksullisia kirjelähetyksiä ja käteismaksullisia pakettilähetyksiä ulkomaille.


title: Posti Group

text: Lain mukaan Postin yleispalvelua tarjoavia palvelupisteitä tulee olla vähintään yksi joka kunnassa, kohtuullisen matkan päässä asiakkaan vakituisesta asunnosta. Lain ulkopuolella ovat sanoma- ja aikakauslehtien sekä osoitteettomien lähetysten jakelu, kuriiritoiminta ja muut pakettipalvelut.


title: Posti Group

text: Postitoiminnan yleinen ohjaus ja kehittäminen kuuluu liikenne- ja viestintäministeriölle. Postitoiminnan kehittämiseen osallistuu myös ministeriön alainen Viestintävirasto, jonka tehtävänä on mm. postipalvelulain, sen säännösten ja määräysten noudattamisen valvonta sekä asiakasvalitusten käsittely.


title: Posti Group

text: Vuonna 2017 Posti ryhtyi myymään kotihoidon palveluja etupäässä vanhuksille. Aluksi Postin työntekijät myös leikkasivat ruohoa, mistä kuitenkin luovuttiin Postin saatua paljon kritiikkiä.


title: Posti Group

text: Posti lopetti kirjeiden jakelun kesällä 2017 tiistaisin, jolloin kuitenkin edelleen jaetaan osa sanomalehdistä, pikakirjeet ja laboratoriolähetykset.


title: Posti Group

text: Paketti- ja logistiikkapalvelut vastaavat toimitusketjuista, paketti- ja verkkokaupan palveluista, kuljetuspalveluista sekä varastoinnista ja lisäpalveluista Suomessa ja Baltiassa. Liiketoimintaryhmän Suomen yhtiö on Posti Oy.


title: Posti Group

text: Vuonna 2012 VR-Yhtymän Kappaletavaralogistiikka (ent. Transpoint Oy) sulautettiin Postiin (Itella Logistiikka). Vuonna 2015 Posti avasi Liedon logistiikkakeskuksen ja Vantaan robottiavusteisen hybridivaraston, jotka keskittyvät verkkokaupan palveluihin. Vuonna 2017 Posti lanseerasi esimerkiksi kerrostalojen auloihin sijoitettavat Smartpost-automaatit.


title: Posti Group

text: Itella Venäjä tarjoaa logistiikkapalveluita, jotka sisältävät varastointi-, rahti- ja markkinointipalveluja. Lisäksi se tarjoaa paketti- ja verkkokaupan palveluja Maxipost-yhtiönsä kautta. Yhtiöön kuuluu myös yksi Venäjällä toimiva suoramarkinnointiyritys Itella Connexions.


title: Posti Group

text: Yhtiö aloitti toiminnan Venäjällä vuonna 1996. Itella-nimen alla yhtiö on toiminut vuodesta 2008 lähtien, kun se sulautui NLC:n (National Logistics Company) kanssa.


title: Posti Group

text: OpusCapita Group Oy tarjoaa yrityksille taloushallinnon palveluja automaatio- ja ulkoistuspalveluina. Sillä on liiketoimintaa kahdeksassa eri maassa (Latvia, Liettua, Norja, Puola, Ruotsi, Saksa, Suomi ja Viro). Vuonna 2015 yhtiön toimitusjohtajana aloitti Patrik Sallner.


title: Condoleezza Rice

text:
Condoleezza Rice (s. 14. marraskuuta 1954 Birmingham, Alabama) on Yhdysvaltain republikaanisen puolueen poliitikko, jonka George W. Bush nimitti Yhdysvaltain kansalliseksi turvallisuusneuvonantajaksi 22. tammikuuta 2001 ja ulkoministeriksi 16. marraskuuta 2004, Colin Powellin eron jälkeen. Rice oli Yhdysvaltain ensimmäinen afroamerikkalainen naisulkoministeri.
Ulkoministerikauden jälkeen Rice palasi akateemisen uransa pariin Stanfordin yliopistoon, jossa hän toimii valtiotieteiden professorina.


title: Condoleezza Rice

text: Rice syntyi Birminghamissa, Alabamassa rotuerottelun ollessa vielä voimassa perheensä ainoaksi lapseksi. Hänen isänsä oli presbyteerikirkon pappi ja äitinsä musiikinopettaja. Nimi Condoleezza tulee italiankielisestä musiikkitermistä "con dolcezza" (). Nimestä käytetään usein lyhennettä "Condi". Perhe muutti Denveriin Coloradoon vuonna 1967, kun Ricen isä sai Denverin yliopistosta opettajan viran.


title: Condoleezza Rice

text:
Rice alkoi 15-vuotiaana ottaa pianotunteja Aspenin musiikkiopistossa tavoitteenaan tulla konserttipianistiksi, mutta muutti suunnitelmiaan huomattuaan, ettei soittanut riittävän hyvin. Hän oli myös kansallisen tason taitoluistelulahjakkuus.
Vuonna 1974, 19-vuotiaana, hän sai Denverin yliopistosta humanististen tieteiden kandidaatin arvon. Seuraavana vuonna hänestä tuli poliittisten tieteiden maisteri. Hän on erikoistunut Venäjään. Vuonna 1981 hän sai filosofian tohtorin arvon. Rice puhuu englannin lisäksi venäjää, ranskaa, saksaa ja espanjaa.


title: Condoleezza Rice

text: Rice työskenteli myös öljybisneksessä. Hän oli vuosina 1991–2001 johtajana Chevronilla, ja hänen mukaansa nimettiin öljytankkeri, joka myöhemmin Ricen poliittisen uran alun jälkeen sai nimen Altair Voyager.


title: Condoleezza Rice

text: Rice oli aiemmin demokraatti, mutta rekisteröityi vuonna 1982 republikaaniksi. Hän sai paikan Reaganin hallinnossa osana Council of Foreign Relations harjoitteluohjelmaa. Rice toimi vuosina 1989–1991 George H. W. Bushin neuvonantajana Neuvostoliiton ja Itä-Euroopan asioissa. Clintonin kauden ajan hän oli professorina Stanfordin yliopistossa Kaliforniassa. Vuonna 2000 hän auttoi Bush-nuoremman, George W. Bushin, vaalikampanjassa ja nousi vaalien jälkeen kansalliseksi turvallisuusneuvonantajaksi. Rice oli myös yksi Irakin sodan näkyvimpiä tukijahahmoja.


title: Condoleezza Rice

text: Rice osallistui myös Bushin toiseen vaalikampanjaan vuonna 2004. Hänet nimitettiin ulkoministeriksi 16. marraskuuta 2004. Hän lanseerasi tammikuussa 2005 käyttöön termin "tyrannian etuvartioasemat". Näihin hän laski mukaan kuusi maata: Iranin, Pohjois-Korean, Myanmarin, Valko-Venäjän, Kuuban ja Zimbabwen. Valinta on nähtävissä jatkumona Bushin aiemmin nimeämälle "pahan akseli" (Iran, Irak ja Pohjois-Korea) -linjanvedolle.


title: Half-Life 2

text: Half-Life 2 (tyyliteltynä HλLF-LIFE ja lyhennettynä HL2) on Valve Corporationin kehittämä ensimmäisen persoonan ammuntapeli, joka on jatko-osa "Half-Lifelle". Peli ilmestyi alun perin Microsoft Windowsille, mutta myöhemmin siitä julkaistiin myös Xbox-versio. Peli julkaistiin Xbox 360:lle ja PlayStation 3:lle "The Orange Box" -pelikokoelmassa, jossa on alkuperäisen "Half-Life 2":n lisäksi myös lisäosat "" ja "" sekä pelit "Portal" ja "Team Fortress 2". Pelistä on myöhemmin julkaistu myös OS X- (2010) ja Linux-versiot (2013).


title: Half-Life 2

text: "Half-Life 2":n kehittäminen alkoi jo vuonna 1999, mutta syyskuussa 2003 Valven tietokoneet joutuivat tietomurron kohteiksi ja pelin lähdekoodi vuoti internetiin. Pelin kehitys oli muutenkin myöhässä, joten koodivuoto johti pelin julkaisun lykkäämiseen. "Half-Life 2" julkaistiin 16. marraskuuta 2004. Peli osoittautui suurmenestykseksi niin arvosteluissa kuin myyntilistoillakin.


title: Half-Life 2

text: "Half-Life 2":n julkaisun aikoihin ilmestyi pelin grafiikkamoottorille käännetty "Counter-Strike" -modi, joka tunnetaan nimellä "". Myöhemmin peliä varten julkaistiin moninpelin sisältävä "" sekä HDR-teknologiaa esittelevä yhden pelikentän mittainen "".


title: Half-Life 2

text: Pelin ensimmäinen jatkoepisodi "Half-Life 2: Episode One" ilmestyi 1. kesäkuuta 2006. Seuraava episodi "Half-Life 2: Episode Two" ilmestyi Steam-palveluun 10. lokakuuta 2007.


title: Half-Life 2

text: "Half-Life 2":n pelimekaniikka muistuttaa suuresti alkuperäistä "Half-Lifea". Kyseessä on ensimmäisen persoonan ammuntapeli, jossa pelaaja omaksuu fyysikko Gordon Freemanin roolin ja taistelee vihamielisiä sotilaita ja hirviöitä vastaan. Ongelmanratkaisutehtävillä on pelin aikana myös keskeinen rooli. Vaikka pelaaja toimiikin yleensä yksin, pelissä on myös tilanteita, joissa pelaajan rinnalla taistelee tekoälyn ohjaamia liittolaisia. Pelaajan asevalikoimaan kuuluu kaksitoista erilaista asetta, esimerkiksi lähitaisteluun soveltuva sorkkarauta ja painovoiman kumoava ase, Gravity Gun, jolla voi poimia ympäristön objekteja ja ampua niitä vihollisia päin. Pelissä on myös muita aseita, kuten haulikko ja pistooli. Edeltäjästään poiketen "Half-Life 2" sisältää tilanteita, joissa pelaaja pääsee ohjaamaan ajoneuvoja. Pelaaja voi edetä kanava-alueen vesistössä hydrokopterilla ja Valtatie 17:llä buggy-jeepillä.


title: Half-Life 2

text: "Half-Life 2" pohjautuu Valve Corporationin suunnittelemaan Source-pelimoottoriin, joka on kehitelty Havok-fysiikkamoottorin avulla. Source mahdollistaa "Half-Life 2":n laajat pelialueet ja todentuntuisen fysiikanmallinnuksen. Pelin fysiikanmallinnusta hyödyntää erityisesti Freemanin varustukseen kuuluva, nollapiste-energiaan viittaava ”painovoimamanipulaattori” ( tai "Gravity Gun"), jonka avulla pelaaja kykenee muiden muassa paiskomaan esineitä vihollisia kohti, tarttumaan kaukaisissa paikoissa sijaitseviin terveys- ja ammuspakkauksiin sekä käyttämään nostamiaan esineitä kilpenä. Pelissä on myös päättelykykyä vaativia pulmia, joiden ratkaisu yleensä pohjautuu fysiikanmallinnukseen.


title: Half-Life 2

text: Pelin pääasiallisena vihollisena toimii Combine-niminen muukalaisimperiumi, jonka asevoimat koostuvat muunnelluista ihmisistä, biomekaanisista koneista ja roboottisista aseista. Pelissä on myös joukko alkuperäisestä "Half-Lifesta" tuttuja hirviöitä, kuten ihmisiä zombeiksi muuttavat pääravut (). Pelissä esiintyy myös uusi hirviörotu, hyönteismäiset muurahaisleijonat (), jotka tosin pelin myöhemmässä vaiheessa toimivat Freemanin liittolaisina.


title: Half-Life 2

text: Alkuperäisen "Half-Lifen" tavoin peliä ei ole jaettu erillisiksi kentiksi, vaan kaikki peliympäristöt on linkitetty toisiinsa. Pelissä ei myöskään ole minkäänlaisia välivideoita, vaan kaikki tilanteet on toteutettu pelin omalla grafiikkamoottorilla. Gordon on ns. hiljainen päähenkilö, joten hän ei puhu kertaakaan koko pelin aikana.


title: Half-Life 2

text: Alkuperäisessä "Half-Lifessa" Black Mesan tutkimuslaitoksessa pelin päähahmo ja tiedemies Gordon Freeman suorittaa huippusalaisen teleportaatiokokeen, joka kuitenkin epäonnistuu ja johtaa resonanssikaskadina tunnettuun ilmiöön. Sen myötä Xen-nimisestä ulottuvuudesta saapuneet hirviöt hyökkäävät laitokseen, tappaen sen henkilökuntaa. Yhdysvaltain hallitus saa pian tietää laitoksen tapahtumista ja lähettää armeijan eliminoimaan kaiken elollisen sisältä Black Mesasta. Freeman selviytyy "Lambda"-kompleksiin, ja onnistuu tuhoamaan Xen-muukalaisia johtaneen Nihilantin. Heti tämän jälkeen Freeman kohtaa salaperäisen ”G-Manin”, joka asettaa hänet staasitilaan. Itse Black Mesa tuhoutuu ydinräjähdyksessä, ja tiettävästi vain muutama ihminen onnistuu pakenemaan elossa Gordonin lisäksi laitoksesta.


title: Half-Life 2

text: "Half-Life 2" sijoittuu pelisarjan maailman aikajanassa noin 20 vuotta alkuperäisen pelin tapahtumien jälkeen. Tuossa ajassa Maata on kohdannut suuri mullistus, jolloin Nihilantin tuhoutumisen jälkeen vallanhimoinen Combine-imperiumi saapui Xenistä Maahan ja kukisti ihmiskunnan kehittyneemmän teknologiansa ansiosta niin sanotussa ”Seitsemän tunnin sodassa” (). Black Mesan johtaja, tohtori Wallace Breen, onnistui kuitenkin puhumaan ihmiskunnan puolesta Combinen johdolle. Breenin ansiosta Combine muutti suunnitelmiaan ihmiskunnan suhteen; nyt Combinen tavoitteena ei ollutkaan hävittää ihmiset sukupuuttoon, vaan assimiloida ihmiskunta orjatyövoimaksi ja osaksi valtaisaa armeijaansa. Combine päätti myös käyttää Maapallon luonnonvaroja oman imperiuminsa laajentamiseen ja kehittämiseen. Breen asetettiin Maan yksinvaltiaaksi, mutta koska hän pelaa asemansa avulla omaan taskuunsa, useimmat ihmiset pitävät häntä pelkkänä nukkehallitsijana.


title: Half-Life 2

text: Pelin taustatarinaa ei kerrota pelaajalle, sillä pelihahmoille Combinen miehitys on ollut yleistä tietoa, ja he uskovat Freemanin olevan tietoinen Black Mesan tuhon jälkeisistä tapahtumista. Seitsemän tunnin sodasta ja Combinen miehitysvallan alusta vihjaavat ainoastaan Black Mesa Eastissä nähtävät sanomalehdet, jotka roikkuvat Eli Vancen laboratorion seinällä. "Half-Life 2":n tarinan kirjoitti aikaisempien "Half-Life"-pelien tavoin tieteiskirjailija Marc Laidlaw.


title: Half-Life 2

text: "Half-Lifen 2:n" tapahtumat sijoittuvat enimmäkseen Kaupunki 17 -nimiseen () kaupunkiin ja sen lähiympäristöön. Combine on nimennyt Maapallon kaupungit neuvostotyyliin numeroittain ja rakentanut niihin erilaisia valvonta- ja kurinpitojärjestelmiä. Kansalaiset tarvitsevat erityislupia päästäkseen energiakenttien läpi, leijuvat skannerirobotit ottavat valokuvia ihmisistä ja kerrostalohuoneistojen ovet on lukittu Combinen erityislukoilla. Lukuisat merkit, kuten kyrillisen kirjaimiston käyttö tienviitoissa, viittaavat Kaupunki 17:n sijaitsevan jossakin Itä-Euroopassa. Kaupungin arkkitehtuuri on saanut vaikutteita muiden muassa Budapestista, Sofiasta ja Pietarista.


title: Half-Life 2

text: Huomattavin merkki Combinen vallasta Kaupunki 17:ssä on kuitenkin Linnoitus (), uhkaavan näköinen ja noin kolme kilometriä korkea pilvenpiirtäjä, jossa sijaitsee muiden muassa tohtori Breenin toimisto. Linnoitus on Combinen päämaja Kaupunki 17:ssä, ja tohtori Breen lähettää sieltä kaupunkilaisille Combinea ylistäviä propagandapuheita. Kaupunki 17:n kaduilla partioi Combinen siviilisuojelujoukkojen (, ”CP”) jäseniä, jotka toimivat eräänlaisina sotilaspoliiseina ja joiden tehtävänä on rajoittaa kansalaisten ulkonaliikkumista näiden yksilöllisten liikkumisoikeuksien mukaisesti. Siviilisuojelun jäsenet ovat tavallisia ihmisiä, jotka ovat parempien asuinpaikkojen ja laadukkaamman |ravinnon toivossa alistuneet Combinen alaisuuteen.


title: Half-Life 2

text: Combinen varsinaisia sotilaita ovat militaristisen Overwatch-järjestön jäsenet, jotka on aivopesun ansiosta koulutettu täydellisen kuuliaisiksi Combinelle ja joiden kehoja on muokattu kyberneettisillä implanteilla. Overwatchia tukevat Combinen kehittämät biomekaaniset sotakoneet sekä ihmiskunnan teknologian pohjalta kehitetyt aseet, kuten lentävät tykkialukset, ketterät taisteluhelikopterit, panssaroidut miehistönkuljetusajoneuvot ja "Maailmojen sodan" tripodeja muistuttavat kolmijalkaiset Strider-sotakoneet.


title: Half-Life 2

text: Kaikki ihmiset eivät kuitenkaan ole alistuneet Combinen hirmuhallinnon alaisuuteen, vaan Kaupunki 17:ssä toimii myös pieni mutta alati kasvava vastarintaliike, johon Gordonkin pelin aikana liittyy.


title: Half-Life 2

text: Kaupunki 17 ei ole pelin ainoa peliympäristö. Black Mesa Eastista pelaaja joutuu Ravenholmin pikkukaupunkiin, joka oli entinen Kaupunki 17:stä paenneiden kansalaisten piilopaikka. Combine sai kuitenkin tietää tästä ja pommitti Ravenholmia päärapuammuksin, minkä seurauksena asukkaat kuolivat tai muuttuivat zombeiksi. Ravenholmin jälkeen pelaaja pääsee Combinen valvomalle valtatie 17:lle, jossa voi huomata, kuinka Combine on alkanut kuluttaa Maan luonnonvaroja — merenpinta on laskenut huomattavasti ja eroosio on syövyttänyt maaperää. Valtatie 17:n jälkeen pelaaja lopulta saapuu Nova Prospektiin, entiseen vankilaan, jonka Combine muutti vangittujen vastarintataistelijoiden säilytyspaikaksi.


title: Half-Life 2

text: Pelin alussa G-Man ilmestyy Gordon Freemanin luokse ja puhuu hänelle hallusinaation kaltaisessa näyssä, minkä jälkeen Gordon pääsee vapaaksi pysähdystilasta ja ilmestyy Kaupunki 17:n rautatieasemalle saapuneeseen matkustajajunaan. Rautatieasemalla siviilisuojelun poliisit vievät hänet kuulusteluun. Kuulustelun aloittanut poliisi paljastuu valepukuiseksi Barney Calhouniksi, joka on entinen Black Mesan turvamies ja Combinen sortovallan vastaisen vastarintaliikkeen jäsen. Barney ottaa yhteyden tohtori Isaac Kleineriin ja kertoo Freemanin saapumisesta kaupunkiin, minkä jälkeen Gordon joutuu pakenemaan rautatieasemalta. Siviilisuojelun combinet saavat hänet kiinni asukkaiden kerrostalossa, mutta Alyx Vance pelastaa Freemanin heiltä ja vie hänet Kleinerin laboratorioon. Kleiner päättää kaukosiirtää Gordonin Black Mesa Eastin tukikohtaan uudella kaukosiirtimellään, mutta kaukosiirto epäonnistuu ja Freeman siirtyy hetkellisesti tohtori Wallace Breenin toimistoon Linnoituksessa, minkä seurauksena Breen määrää siviilisuojelun eliminoimaan Freemanin.


title: Half-Life 2

text: Freeman päättää paeta kaupungin kanavien kautta Black Mesa Eastiin, mutta Combinen joukot yrittävät estää häntä poistumasta Kaupunki 17:sta. Black Mesa Eastissa hän tapaa Eli Vancen ja Judith Mossmanin, minkä jälkeen Alyx saattaa Freemanin tukikohdan ulkopuolelle ja esittelee hänelle sekä lemmikkirobottinsa "Dogin" että painovoimamanipulaattorin. Tukikohta kuitenkin joutuu Combinen hyökkäyksen kohteeksi, joten Freeman joutuu pakenemaan tunnelin kautta Ravenholmin kaupunkiin. Ravenholmissa asukkaat ovat kuitenkin muuttuneet päärapujen hallitsemiksi zombeiksi, joita vastaan Gordon taistelee isä Grigori -nimisen ortodoksipapin kanssa. Isä Grigori neuvoo Freemanille reitin pois kaupungista, ja hän pääsee vastarinnan tukikohtaan. Tukikohdassa hänelle esitetään Alyxin hätäviesti, jossa Alyx pyytää Freemania pelastamaan Combinen vangiksi joutuneen isänsä, Eli Vancen, Nova Prospektin vankilasta.


title: Half-Life 2

text: Freeman saapuu Nova Prospektiin ja tapaa Alyxin, minkä jälkeen kaksikko päättää pelastaa Elin Judith Mossmanin kanssa. Judith kuitenkin paljastuu Combinelle työskenteleväksi vakoojaksi, joka käynnistää vankilan kaukosiirtimen siirtääkseen itsensä ja Elin tohtori Breenin luokse Linnoitukseen. Freeman ja Alyx myös käynnistävät kaukosiirtimen ja pakenevat Combinelta tohtori Kleinerin laboratorioon. Kleiner kertoo, että Freeman ja Alyx ovat olleet viikon ajan aikapoimussa, ja että vastarintaliike on aloittanut laajamittaisen taistelun Kaupunki 17:n hallinnasta. Freeman poistuu laboratoriosta ja muodostaa vastarintaliikkeen jäsenistä koostuvan joukkueen, joka etenee sotatantereeksi muuttuneessa kaupungissa. Kaupungin kaduilla Freeman tapaa jälleen Alyxin, joka kuitenkin jää Combinen vangiksi. Freeman jatkaa liikkumista kaupungissa ja tapaa Barneyn, joka kertoo Alyxin joutuneen Linnoitukseen. Dog avaa hänelle maanalaisen reitin, jonka kautta pääsee Linnoituksen juurelle.


title: Half-Life 2

text: Freeman tunkeutuu Linnoitukseen, jossa Combinen voimakenttä riistää ja tuhoaa kaikki hänen aseensa, poikkeuksena painovoimamanipulaattori, jonka tehot vain voimistuvat. Freeman astuu Combinen kuljetuskapselin sisälle ja hänet siirretään Linnoituksen huipulle. Yläkerroksissa hän tapaa Judithin ja hänen kapselinsa siirretään tohtori Breenin toimistoon, jossa Breen yrittää saada Elin työskentelemään Combinelle. Kun Eli ei hyväksy Breenin ehdotusta, Breen yrittää kiristää häntä Alyxin avulla. Vancet silti kieltäytyvät työskentelemästä Combinelle, joten Breen päättää siirtää heidät toiseen ulottuvuuteen kaukosiirtimellä ja yrittää suostutella Freemanin Combinen puolelle. Judith kuitenkin pettää Breenin ja päästää vangit vapaaksi, mutta Breen yrittää paeta Linnoituksesta toiseen ulottuvuuteen kaukosiirtimellä. Alyx kertoo, että Freemanin täytyy tuhota Linnoituksen pimeän energian reaktori, joka on Breenin kaukosiirtimen voimanlähde. Freeman tuhoaa reaktorin painovoimamanipulaattorilla, mutta reaktorin räjähtäessä aika pysähtyy ja G-Man ilmestyy onnittelemaan Freemanin toimintaa. G-Man kertoo monien tarjonneen kiintoisia tarjouksia Gordonin palveluksista ja kertoo kaiken tulevan selväksi Freemanille ajallaan. Sen jälkeen hän siirtää jälleen Freemanin staasitilaan ja poistuu tyhjyydestä hohtavan oven kautta.


title: Half-Life 2

text: "Half-Life 2:lle" on julkaistu kaksi lisäosaa:


title: Half-Life 2

text: "Half-Life 2:lle" on tehty tuhansia eri modeja. Jotkut suosituimmista modeista ovat ladattavissa suoraan Steam-palvelusta, mutta on olemassa myös monia suosittuja ilmaismodeja palvelun ulkopuolella.Pelistä on olemassa myös toiseen maailmansotaan sijoittuva muunnos Resistance and Liberation.


title: Half-Life 2

text: Syyskuussa 2003 pelin tekijätiimin työkoneille murtauduttiin. Saksalainen hakkeri nimeltä Alex G., joka tunnetaan myös nimellä ”Osama Bin Leaker”, onnistui saamaan haltuunsa "Half-Life 2":n lähdekoodin ja pelille suunnitellut työkalut kuten Hammer Editorin ja Faceposerin.


title: Half-Life 2

text: Tiedostot levisivät ensin IRC-kanavia pitkin ja löysivät pian tiensä useille warez-sivustoille. Vuotanut versio sisälsi joitakin samoja kenttiä kuin E3:ssa esitetyissä videoissa.


title: Half-Life 2

text: Osaa pelin faneja on harmittanut, kuinka lopullisessa pelissä ei ollut yhtäkään samaa kenttää kuin vuotaneessa versiossa, jota myöhemmin alettiin kutsua "Half-Life 2 Betaksi". Lopullisessa versiossa ei ollut lähes yhtään betaversion vihollisista, esimerkiksi ensimmäisestä "Half-Lifesta" tutut Houndeyet ja Bullsquidit oli poistettu. Myös esimerkiksi E3-videossa näkynyttä sinistä käärmemäistä otusta nimeltä Hydra ei tullut peliin. Kaikki kentät oli uusittu ja noin puolet niistä poistettu.


title: Half-Life 2

text: Modausyhteisö Gabe’s Love-Tub (myöhemmim Missing Information Team) on yrittänyt saada Betan hahmoja ja kenttiä lopulliseen versioon ja on jo julkaissut ensimmäisen versionsa tästä modista, joka kulkee nimillä Missing Information ja Half-Life 177. Yhteisö on jo julkaissut E3:ssa esiintyneiden videoiden kenttiä sekä kokonaan pelistä poistetun Borealis-kentän.


title: Half-Life 2

text: Mahdollisen kolmannen episodin tai jopa "Half-Life 3":n julkaisusta on "Episode Twon" julkaisun jälkeen huhuttu ja uutisoitu lukemattomia kertoja, vaikka Valve ei ole virallisesti julkistanut lisää jatko-osia. Syksyllä 2017 aikaisempien osien käsikirjoittaja Marc Laidlaw vahvisti ettei Half Life 3:a tai Episode 3:a tulla koskaan julkaisemaan, sekä julkaisi omilla kotisivuillaan tiivistelmän kaavaillusta käsikirjoituksesta, jotta pelisarjan fanit saisivat mielenrauhan siihen mitä Grodon Freemanille sekä Alyx Vancelle tapahtui.


title: Musta lista

text: Musta lista on luettelo ei-toivotuista henkilöistä, joilta kielletään jokin palvelu tai sisäänpääsy tai joille ei tarjota töitä. Musta lista voi olla myös luettelo kielletyistä asioista.


title: Musta lista

text: Esimerkiksi joillakin ravintoloilla on musta lista tunnetusti huonosti käyttäytyvistä asiakkaista, joilla on siitä syystä porttikielto ravintolaan. Myös monet chatit käyttävät mustaa listaa, jottei tietty henkilö voi osallistua keskusteluun tai kommentoida sitä. Joihinkin matkapuhelimiin ja niiden liittymiin on mahdollista saada musta lista; mustalla listalla oleville soittajille puhelin on aina "varattu", eivätkä he näin voi soittaa henkilölle.


title: Musta lista

text: Suomessa kilpailu- ja kuluttajaviraston julkaisema Kuluttaja-lehti pitää mustaa listaa yrityksistä, jotka eivät ole maksaneet kuluttajille kuluttajariitalautakunnan päättämiä korvauksia.


title: MPLS

text: MPLS () on menetelmä, jolla kuljetetaan esimerkiksi IP-paketteja ennalta määriteltyjen yhteyksien ylitse nopean runkoverkon solmujen kautta ilman, että solmujen tarvitsee tehdä reititystä. MPLS on sukua ATM-tekniikalle, mutta sen kontrolli tehdään tavalla, joka soveltuu paremmin IP-pakettien käyttöön.


title: MPLS

text: MPLS määritellään seuraavassa RFC-dokumentissa:


title: Sanctuary (kappale)

text: Sanctuary on Iron Maidenin toinen single, jonka b-puolina olivat "Drifter", joka päätyi "Killers" -levylle, sekä "I've Got The Fire". Se julkaistiin 23. toukokuuta 1980, ja se ylsi listan sijalle 29. Kappale on "Iron Maiden" -albumilta.


title: Sanctuary (kappale)

text: "Sanctuary"-kappaleen ovat tehneet basisti Steve Harris, silloinen laulaja Paul Di'Anno sekä kitaristi Dave Murray, joka ei kovin useasti ole osallistunut Iron Maiden -kappaleiden kirjoittamiseen.


title: Sanctuary (kappale)

text: Albumin kappaletta ei julkaistu yhtyeen esikoisalbumin Ison-Britannian versiossa, mutta se julkaistiin Yhdysvaltojen versiossa. Kappale julkaistiin kuitenkin albumin remasteroidussa versiossa. Kappale on kuultu lukuisissa konsertissa vuosien varrella.


title: Meshuggah

text: Meshuggah on ruotsalainen extreme metal -yhtye, joka musiikissa yhdistää jazz-tyylisiin vivahteisiin polyrytmejä. Yhtye on perustettu vuonna 1987 Ruotsin Uumajassa. Sen erikoinen tyyli soittaa metallimusiikkia on herättänyt vuosien varrella suurta kiinnostusta. Yhtyeen musiikki on hyvin tarkasti rytmitettyä ja yleensä melko vaikeasti avautuvaa. Meshuggahin genreä onkin joskus kutsuttu monimutkaisen rytmittelyn ja vaihtoehtoisten tahtilajien käytön takia "matematiikkametalliksi". Yhtye julkaisi ensimmäisen levynsä 1980-luvulla ja on sittemmin esiintynyt muun muassa Toolin kanssa.


title: Meshuggah

text: Nimi Meshuggah juontuu Euroopan juutalaisten puhumasta jiddišin kielen sanasta "meshugge", joka tarkoittaa 'hullua'.


title: Meshuggah

text: Meshuggahin perusti laulaja ja kitaristi Jens Kidman vuonna 1987 Ruotsin Uumajassa. Alkuperäisen yhtyeen kokoonpanosta Kidman oli ainoa jäsen, joka jatkoi yhtyeessä ensimmäisen EP-levyn julkaisemiseen saakka. Vuonna 1989 julkaistulla "Meshuggah" -EP:llä Kidmanin lisäksi kokoonpanoon kuuluivat kitaristi Fredrik Thordendal, basisti Peter Nordin ja rumpali Niclas Lundgren. Levyllä Kidman sekä lauloi että soitti kitaraa.


title: Meshuggah

text: Myös nimellä "Psykisk testbild" tunnettua levyä painettiin vain tuhat kappaletta 12-tuumaisena vinyylilevynä ja sitä myytiin vain paikallisessa Garageland-liikkeessä. Musiikillisesti yhtyeen suurin vaikuttaja oli niihin aikoihin Metallica, jolla oli merkittävä vaikutus yhtyeen kappaleisiin. Albumin kappaleet ovat Meshuggahin myöhempään tuotantoon verrattuna paljon yksinkertaisempia, vaikka Meshuggahille ominaisia progressiivisia vaikutteita, kuten tahtilajien vaihdoksia sekä polyrytmejä, kappaleissa onkin.


title: Meshuggah

text:
Yhtyeen rumpali vaihtui ensimmäisen EP:n julkaisun jälkeen. Niclas Lundgren sai lähteä, ja tilalle otettiin örnsköldsvikiläinen Tomas Haake. Samoihin aikoihin yhtye solmi levytyssopimuksen saksalaisen metalliyhtyeiden julkaisuihin erikoistuneen levy-yhtiö Nuclear Blastin kanssa, jonka kautta julkaistiin yhtyeen ensimmäinen täyspitkä albumi "Contradictions Collapse". Vuonna 1991 ilmestynyt LP-vinyylilevy myi huonosti, koska levy-yhtiö ei edistänyt levyn myyntiä millään lailla. Sen jälkeen yhtyeen laulaja ja kitaristi Jens Kidman jättäytyi rytmikitaristin tehtävistä, koska halusi keskittyä laulamiseen. Rytmikitaristin tehtäviin otettiin Mårten Hagström, joka oli koulun kuudennella luokalla soittanut yhtyeen rumpalin Tomas Haaken kanssa samassa yhtyeessä. Uudella kokoonpanolla julkaistiin vuonna 1994 yhtyeen toinen EP-levy "None".
Puuseppänä toimineelta Fredrik Thordendalilta irtosi noihin aikoihin työonnettomuudessa pala sormenpäätä ja Tomas Haake vahingoitti kätensä hiomakoneonnettomuudessa. Niinpä yhtye ei toiminut muutamaan kuukauteen, mutta uuden albumin äänitykset aloitettiin pian Thordendalin ja Haaken parannuttua. "Selfcaged"-niminen EP nauhoitettiin huhti-toukokuussa 1994 Garagelandin studiolla Uumajassa, mutta onnettomuuksien takia sen julkaisu lykkääntyi seuraavaan vuoteen.


title: Meshuggah

text: Alkuvuodesta 1995 Meshuggah lähti lyhyelle Euroopan-kiertueelle, jonka jälkeen yhtye palasi Ruotsiin Uppsalaan Soundfront-studiolle, jossa helmikuun aikana äänitettiin toinen täyspitkä albumi. "Destroy Erase Improve" julkaistiin 12. toukokuuta 1995. Albumin musiikki on Meshuggahille hyvin tyypillistä progressiivisine vaikutteineen, ja se sisältää muutamia yhtyeen suosituimpia kappaleita, kuten "Future Breed Machine" ja "Soul Burn". Albumi sai myös kriitikoilta hyvää palautetta.


title: Meshuggah

text: "Destroy Erase Improven" jälkeen Meshuggah lähti uudelle kiertueelle amerikkalaisen metalliyhtye Machine Headin kanssa. Machine Headin kitaristi Robert Flynn loukkasi kiertueella kätensä, joten Meshuggahin Mårten Hagström korvasi Machine Headin esiintymisissä Flynniä. Myös Meshuggahia kohtasi suuri takaisku, kun basisti Peter Nordin sairastui ja hänet jouduttiin lennättämään takaisin Ruotsiin. Machine Headin basisti Adam Duce olisi puolestaan suostunut soittamaan Meshuggahin kanssa, mutta yhtye päätti jatkaa kvartettina. Osassa esiintymisistä Thordendal soitti bassoa kitaravahvistimensa kautta, ja osassa Hågström laski kitaraefektillä kitaransa vireen oktaavia alemmas.


title: Meshuggah

text:
Palattuaan kiertueelta Machine Headin kanssa Meshuggah lähti uudelle kiertueelle, tällä kertaa ruotsalaisen rapcore-yhtye Clawfingerin kanssa. Kiertue suuntautui Skandinaviaan ja Saksaan. Yhtye soitti kiertueen alkupuolella ilman basistia, koska Peter Nordin jätti yhtyeen. Meshuggahin kiertueen loppuajaksi otettiin myöhemmin soittamaan Charta 77 -yhtyeen basisti Gustaf Hielm. Vielä ennen Ruotsiin paluuta Meshuggah soitti kuukauden pituisen kiertueen Hypocrisyn kanssa.
Yhtyeen kitaristi Fredrik Thordendal aloitti vuonna 1996 oman sooloprojektinsa nimellä Fredrik Thordendal's Special Defects. Thordendal nauhoitti yhtyeineen albumin "Sol Niger Within", joka julkaistiin lopulta pitkien nauhoitussessioden jälkeen maaliskuussa 1997 Skandinaviassa ja huhtikuussa Japanissa. Vasta tämän jälkeen Meshuggah pääsi nauhoittamaan uutta albumia. Lopulta vuoden 1997 lopulla julkaistiin EP "The True Human Design", joka sisältää aiemmin julkaisemattoman "Sane" -demokappaleen, kolme eri versiota kappaleesta "Future Breed Machine" ja kaksi bonuskappaletta. EP:n nimi keksittiin vasta jälkeenpäin, kansikuvan luomisen jälkeen. Basistin puuttumisen takia kitaristi Thordendal soitti myös albumin bassoraidat.


title: Meshuggah

text: Tammikuussa 1998 aiemminkin Meshuggahin kanssa kiertueilla soittanut Gustaf Hielm liittyi yhtyeeseen. Ensimmäinen julkaisu Hielmin kanssa oli saman vuoden joulukuussa julkaistu "Chaosphere". Se saavutti suuren suosion niin fanien kuin kriitikoidenkin keskuudessa. "Chaosphere"n kappaleet sisältävät paljon melkein yhtyeen tavaramerkiksikin muodostunutta polyrytmiikkaa. Rumpali Haaken kuullaan soittavan levyllä samaan aikaan monia epätavallisia polyrytmejä, kuten 4/4- ja 23/16-rytmit, ja siksi Meshuggahin musiikkityyliä jotkut alkoivat kutsumaan "matikkametalliksi". "Chaosphere"n julkaisun jälkeen myös Yhdysvalloissa alettiin kiinnostua Meshuggahista, ja siksi jo peruttu Yhdysvaltain-kiertue korvattiin uudella kiertueella.


title: Meshuggah

text: Vuoden 2000 alussa alkoi liikkua huhuja uuden levyn julkaisemista. Vuonna 2001 julkaistiin albumi "Rare Trax", joka ei kuitenkaan sisältänyt uutta materiaalia, vaan harvinaisia Meshuggahin nauhoittamia kappaleita, muun muassa "Meshuggah"-EP:n kappaleet ja aiemmin julkaisemattomia demoversioita.


title: Meshuggah

text: Meshuggah teki läpimurron, kun yhtye pääsi vuonna 2001 platinaa myyneen metalliyhtye Toolin kanssa kiertueelle. Yhtyeet esiintyivät yli sadalletuhannelle ihmiselle ympäri Yhdysvaltoja, mikä toi yhtyeelle paljon julkisuutta. Osittain tämän ansiosta 6. elokuuta 2002 julkaistua "Nothing" -albumia myytiin Pohjois-Amerikassa yhteensä noin 100 000 ja jo ensimmäisellä viikolla 6 500 kappaletta, millä se nousi 24. elokuuta Billboard 200 -listalla sijalle 165. Meshuggahista tuli näin ensimmäinen Nuclear Blast -levy-yhtiön yhtye, joka on päässyt kyseiselle listalle.


title: Meshuggah

text:
Meshuggahin seuraava julkaisu oli vuoden 2004 "I". Vain yhden 21-minuuttisen kappaleen sisältävä EP tehtiin Mushroomheadin laulaja Jason Popsonin uudelle Fractured Transmitter -pienlevy-yhtiölle. "I" oli Fractured Transmitterin ensimmäinen julkaisu.
Meshuggah sai uuden basistin helmikuussa 2004, kun In Flamesissakin soittanut Dick Lövgren liittyi yhtyeeseen. Ensimmäinen Lövgrenin kanssa nauhoitettu albumi "Catch Thirtythree" ei ollut listoilla yhtä menestyksekäs kuin sitä edeltänyt albumi "Nothing". Vaikka "Catch Thirtythree" myi ensimmäisellä viikolla viitisensataa enemmän kuin "Nothing", se ei päässyt lopulta kuin sijalle 170 Billboard 200 -listalla. Albumin julkaisua seurasivat Euroopan- ja Yhdysvaltain-kiertueet.


title: Meshuggah

text: Meshuggahin vuonna 2008 julkaistu albumi "obZen" on yhtyeen tähän mennessä kaupallisesti menestyksekkäin albumi. Albumia myytiin Yhdysvalloissa ensimmäisellä viikolla 11 400, ja yhteensä sitä on myyty pelkästään Yhdysvalloissa yli 50 000 kopiota. Näillä myyntiluvuilla albumi pääsi Billboard 200 -listalla korkeimmillaan sijalle 59, joka on Meshuggahin paras sijoitus kyseisellä listalla.


title: Meshuggah

text: Meshuggah joutui perumaan vuoden 2009 Skandinavian-kiertueensa, johon olisi kuulunut esiintyminen Suomessa Sauna Open Air -festivaalilla, koska rumpali Tomas Haakelta leikattiin välilevypullistuma.


title: Meshuggah

text: Yhtyeen ensimmäinen DVD -julkaisu "Alive" julkaistiin 5. helmikuuta 2010 Euroopassa ja 9. helmikuuta Yhdysvalloissa. "Alive" käsittää 105-minuuttia kuvamateriaalia ja yli tunnin verran livemusiikkia julkaistuna CD+DVD -digipak-muodossa. Kaikki albumin livemateriaali on kuvattu yhtyeen vuosien 2008 ja 2009 välisiltä Yhdysvaltain-, Kanadan- ja Japanin-kiertueilta. Lisäksi albumi sisältää aiemmin julkaistun "Bleed" -kappaleen musiikkivideon ja videon tekoprosessia kuvaavan Making Of -videon. Alkuvuodesta 2010, tammi-maaliskuun välillä yhtye kiersi "Alive" -kiertuenimen alla Euroopan kautta Australiaan ja Uuteen-Seelantiin.


title: Meshuggah

text: Meshuggah ilmoitti 4. tammikuuta 2012 kauan odotetun uuden albumin olevan valmis. Yhtyeen kahdeksas täyspitkä, kymmenen kappaletta sisältävä, 54-minuuttinen "Koloss" -albumi julkaistaan Euroopassa 26. maaliskuuta 2012 ja Yhdysvalloissa päivää myöhemmin. Albumin kansikuva ja kappalelista julkistettiin 17. tammikuuta. Rumpali Tomas Haaken mukaan albumi tulee aiempaan tapaan poikkeamaan aiemmasta tuotannosta musiikillisesti ja sanoo yhtyeen todella onnistuneen siinä, mihin albumilla pyrittiin. "Guitar World"-lehden vuoden 2011 haastattelussa kitaristi Fredrik Thordendalilta kysyttäessä yhtyeen uusista kappaleista, hän mainitsi, että myös kappaleiden kirjoittamisessa yhtye on koittanut aina edetä erilaiseen suuntaan. Thordendalin mukaan uusimpia kappaleita kirjoittaessa yhtyeen jäsenet ovat toimineet entistä vähemmän yhdessä, sekä pyrkineet parantamaan jo valmiita kappaleita entisestään. Tämän vuoksi hän ajattelee uusimman albumin olevan yhtyeen tähän mennessä paras.


title: Meshuggah

text: Meshuggahin musiikki on kehittynyt ajan mittaan paljon, ja siksi sitä on luonnehdittu monin eri musiikkityylein. Yhtyeen musiikkia yleisesti kuvaavana kattoterminä voidaan pitää avant-garde metal eli experimental metal -tyylilajia. Muita yleisesti käytettyjä Meshuggahin musiikkia kuvaavia tyylisuuntauksia ovat thrash metal tai sen alalaji post-thrash eli groove metal sekä death metal. Polyrytmisyydensä ja monimutkaisuudensa vuoksi yhtyeen musiikkia on jossain määrin kutsuttu myös progressiiviseksi metalliksi ja matematiikkametalliksi.


title: Meshuggah

text: Meshuggahin musiikille ominaista on polyrytmiikka, nopeat tahti- ja sävellajien muutokset, synkooppirytmit ja vapaasti soitetut jazz -vaikutteiset kitarasoolot. Tämänlaista tyyliä edustavat yhtyeen albumeista eniten "Destroy Erase Improve", "Chaosphere" ja "obZen". Meshuggahin alkuaikojen musiikki oli paljon yksinkertaisempaa ja raskaampaa, ja "Chaospheren" ja "obZenin" välinen tuotanto kokeilevampaa, Meshuggahin muusta tuotannosta poikkeavaa.


title: Meshuggah

text: Yhtyeen soittimilla, pääasiassa kitaroilla, on suuri vaikutus yhtyeen musiikkiin. Kitaristit Fredrik Thordendal ja Mårten Hagström ovat Meshuggahin alkuajoista asti käyttäneet 7-kielisiä kitaroita. Thordendal hankki ensimmäisen Ibanezin 7-kielisen Universe-kitaransa jo 1990, ja sen jälkeen yhtye on käyttänyt pääasiassa 7-kielisiä kitaroita. Kun yhtye myöhemmin haki kappaleisiin tummempaa sointia, he ottivat yhteyttä ruotsalaisen Nevborn Guitars -yhtiön Fredrik Nevborniin, joka ehdotti 8-kielisten kitaroiden rakentamista. Meshuggahille valmistetut kitarat toivat yhtyeen kappaleisiin lisää mahdollisuuksia ja tummempaa sointia. Kitarat toimivat hyvin studio-oloissa mutta eivät esiintymisissä, koska ne eivät pitäneet hyvin virettä, joten Ibanez teetti kitaristeille uudet 8-kieliset kitarat. Ensimmäisiä Ibanezin 8-kielisiä kitaristi Hagström on kehunut parhaiksi, mitä heillä on ollut.


title: Meshuggah

text: Koska kitaristeilla oli 8-kieliset kitarat, yhtyeen piti hankkia myös basso, jossa on lisäkieliä. Basisti Dick Lövgrenin 5- ja 6-kieliset bassot on tehnyt Warwick.


title: Meshuggah

text: Rumpali Tomas Haake käyttää Sonorin rumpuja, Axisin pedaaleja, Vic Firthin kapuloita ja Evansin kalvoja. "Catch Thirtythree" -albumilla Haake ei itse soittanut rumpuja, vaan ne ohjelmoitiin Ezdrummer-tietokoneohjelmaa käyttäen. Haake on kylläkin itse soittanut kyseisessä ohjelmassa käytettyjen rumpujen sampleäänet.


title: Meshuggah

text: Meshuggahin ainoa nykyisessä kokoonpanossa esiintyvä perustajajäsen on laulaja Jens Kidman, joka on laulanut yhtyeessä sen perustamisesta asti. Kidman on käyttänyt laulussaan aina murinatekniikkaa, vain kerran poiketen tyylistään laulamalla puhtaalla äänellä "None"-EP:n "Ritual" -kappaleella. Kidman on muunnellut laulamistyyliään eri kappaleiden välillä hardcore-tyylisiä karjaisuja ja robottimaista death metal -murinalaulua sekoittaen. Yhtyeen kappaleilla "Sublevels" ("Destroy Erase Improve"), "The Exquisite Machinery of Torture" ("Chaosphere"), "Spasm" ("Nothing") "Disenchantment", "Re-Inanimate", "Mind's Mirrors", "Shed", "Dehumanization" ("Catch Thirtythree") sekä "Dancers to a Discordant System" ("ObZen") kuullaan myös rumpali Tomas Haaken puhelaulua.


title: Meshuggah

text: Meshuggahin kappaleiden sanoitukset ovat usein esoteerisiä, ja filosofisia. Sanoituksissa käytettyjä teemoja ovat mm. eksistentialismi "Nothing"-albumilla sekä koneiden ja organismien yhdistäminen ihmiskunnan evoluutiona "Destroy Erase Improve" -albumilla. Vaikka Meshuggah ei varsinaisesti kirjoita konseptialbumeita, on niiden sanoituksissa kuultavissa yhtenäisyyksiä albumeittain. Rumpali Tomas Haake, joka kirjoittaa suurimman osan kappaleiden teksteistä elokuvien ja kirjojen innoittamina, sanoo "Catch Thirtythree"n sanotuksien kuvaavan "elämän ja kuoleman paradokseja, negaatioita ja ristiriitoja" ja "obZen"in sanojen käsittelevän ihmisen synnynnäistä pahuutta. Albumin nimi "obZen" on muunneltu englannin kielen sanoista "obscene" () ja Zen. Latinassa etuliite "ob" tarkoittaa jonkin vastaista; näin ollen "obZen" tarkoittaa "Zenin vastaista".


title: Meshuggah

text: Meshuggah on saanut paljon huomiota erikoisen metallimusiikkityylinsä ansiosta. Musiikkilehti Alternative Press on nimennyt Meshuggahin merkittävimmäksi metallimusiikkiyhtyeeksi. Myös arvostettu musiikkilehti Rolling Stone on nostanut yhtyeen kymmenen tärkeimmän metalliyhtyeen joukkoon. Yhtyeen jäseniä on kehuttu taidokkaiksi soittajiksi ja alan virtuooseiksi. Merkittävimmän henkilökohtaisen tunnustuksen on saanut rumpali Tomas Haake, joka valittiin vuonna 2008 arvostetun Modern Drummer -lehden lukijoiden palstalla parhaaksi rumpaliksi metallikategoriassa.


title: Meshuggah

text: Yhtyeen albumeista "Nothing", "Catch Thirtythree" ja "obZen" ovat olleet menestyksekkäimpiä. Ne kaikki ovat yltäneet Billboard 200 -listalle ja olleet ehdokkaina ruotsalaisen musiikkialan Grammis -palkinnon saajaksi.


title: Jättiläinen

text: Jättiläinen on läheisesti ihmistä muistuttava, mutta paljon suurempi ja vahvempi taruolento. Jättiläisiä tunnetaan tarustoista kautta maailman. Usein jättiläisiä kuvataan typeriksi, väkivaltaisiksi ja primitiivisiksi, ja ne myös syövät ihmisiä, erityisesti lapsia. Toisaalta eräitä jättiläisiä kuvataan älykkäiksi ja ystävällisiksi.


title: Jättiläinen

text: Kreikkalaisessa tarustossa esiintyy giganteiksi kutsuttuja jättiläisiä, joihin lukeutuivat muiden muassa yksisilmäiset kykloopit.


title: Jättiläinen

text: Kansanperinteessä selitettiin poikkeuksellisia maastonmuotoja ja kivien sijaintia jättiläisten tekemiksi. Monet muutkin luonnonilmiöt kuten maanjäristykset ylläpitivät käsitystä jättiläisistä, jotka olisivat ihmisten ja jumalien vihollisia. Pohjoisgermaaniset tarinat pitivät thurseja ja jöötejä tällaisina luonnonvoimien ruumiillistumina. Selvänä todisteena jättiläisistä pidettiin fossiilisia suurten eläinten luita. Niinpä Wienissä asetettiin vuonna 1443 tuomiokirkkoon nähtäville mammutin luu, jota pidettiin jättiläisen luuna. Taruissa jättiläisten koko vaihtelee vähän miestä suuremmasta taivaankorkuiseen. Tunnetaan myös tarinoita, joiden mukaan maailma on luotu jättiläisen ruumiista.


title: Jättiläinen

text: Jatulintarhoja – muinoin jättiläisten rakentamiksi luultuja suuria kivikehiä – on Suomen rannikkoseuduilla ja saaristossa kymmenittäin. Virossa eräät kuuluisat jättiläiset olivat Kalevanpojat.


title: Jättiläinen

text: Tarujen jättiläisissä oli sekä hyviä että pahoja yksilöitä. Siksi myöskään ihmisten asenne niitä kohtaan ei ollut pelkästään kielteinen. Yleensä jättiläiset on kuitenkin esitetty tyhminä ja pahantahtoisina.


title: Jättiläinen

text: Alkujättiläinen on monissa varhaisissa etnisissä uskonnoissa esiintyvä hahmo, joka elää ennen oikean maailman syntyä, eräänlaisessa tyhjyydessä. Yleensä alkujättiläisen kuolema käynnistää maailman muotoutumisen ja ihmisrodun synnyn, kuten kiinalaisen mytologian Pan ku -jättiläinen, jonka ruumiista syntyy maa, hänen verestään meri, hampaistaan saaret, kallostaan taivas sekä silmistään aurinko ja kuu. Hänen nahassaan eläneistä kirpuista syntyy ihmisiä. Myös skandinaavisessa mytologiassa esiintyy alkujättiläinen Ymir, joka syntyy sulavasta jäästä ja saa ravintonsa alkulehmä Audhumlan utareista valuvasta maitovirrasta. Myös kreikkalaisessa mytologiassa esiintyy titaaneja, jotka kenties voidaan käsittää alkujättiläisiksi.


title: Jättiläinen

text: Skandinaavisessa mytologiassa maailma luotiin alkujätti Ymirin ruumiista. Odin sekä tämän veljet Vili ja Ve tappoivat Ymirin ja loivat maailman sen ruumista. Jättiläiset jaettiin jää- ja tulijättiläisiin. Muspelheimissa asuivat tulijättiläiset, joista tunnetuin on Surtur, joka Ragnarökin koittaessa polttaa maailman. Jääjättiläiset asuivat Niflheimissa ja heitä kutsuttiin myös huurretursaiksi. Jättiläiset olivat jumalten pahimpia vihollisia. Ukkosenjumala Thor ja hänen Mjölner-vasaransa tunnettiin ihmisten suojelijoina ja jättiläisten tappajina. Magian jumala Loki oli myös jättiläinen ja jumalat olivat itse sekaantuneet jättiläisiin monien avioliittojen kautta.


title: Jättiläinen

text: Suomessa on käytetty jättiläisistä nimityksiä jatulit, metelit ja jotunit. Jatuli ja jotuni ovat läheisiä termejä muinaisnorjan jättiläisiä kuvaaville sanoille "jötul" ja "jotunn". Näitä sanoja on säilynyt myös useissa paikannimissä, kuten lukuisat Suomessa sijaitsevat Metelinmäet. Suomessa, kuten muuallakin, jättiläisten toiminnalla on selitetty poikkeuksellisia maastonmuotoja, kuten esimerkiksi harjukuoppia, isoja kiviä, saaria ja niemiä. Tällaisia ovat esimerkiksi Pallivahankivi Turussa ja Ämmänkuopat Somerolla. Jättiläisten tekemiksi on arveltu myös esihistoriallisia muinaisjäännöksiä, kuten jatulintarhoja, jätinkirkkoja ja muita kivirakennelmia.


title: Jättiläinen

text: Usein tarinat liittyvät myös kristinuskon tuloon. Jättiläinen on esimerkiksi, tarun mukaan, ottanut suuren kivenlohkareen ja heittänyt sen kohti kirkkoa. Kivi kuitenkaan ei ole lentänyt kirkkoon asti, vaan pudonnut järveen ja siitä on tullut järveen saari. Jättiläiset kuvataankin usein kristinuskon ja kirkon vihollisina. Taruissa jättiläiset joutuvat pakenemaan yhä syrjäisemmille seuduille kristittyjen, suomalaisten tai yleensäkin ihmisten tieltä. Tässä suhteessa jättiläiset muistuttavat kovasti muita suomalaisten tarujen myyttisiä alkuasuttajia, kuten lappalaisia ja hiisiä.


title: Jättiläinen

text: Joitakin suomalaisten tarujen jättiläisiä:


title: Menninkäinen

text: Menninkäinen on yksinäisillä paikoilla asustava, yleensä ihmisille suopea henkiolento. Nimitystä käytetään myös vastaavista hahmoista saduissa. Menninkäinen on pieni tai hyvin pieni pimeästä pitävä taruolento, joka muistuttaa tonttua, peikkoa ja keijukaista. Menninkäinen on ilmeisesti alun perin tarkoittanut vainajaa ja manalaista. Sana menninkäinen tulee todennäköisesti muinaisgermaanin muistoa tarkoittavasta sanasta. Joskus sanalla tonttu ja menninkäinen on tarkoitettu samaa asiaa mutta nykyään tonttua pidetään ystävällisempänä kuin menninkäistä.


title: Menninkäinen

text: Menninkäiset kerrotaan toisinaan karvaisiksi. Menninkäiset liikkuvat vain öisin, sillä ne eivät välttämättä kestä päivänvaloa. Menninkäisistä on monia erilaisia kuvauksia, mutta usein ne ovat vieraita ja outoja olentoja, joiden motiivit ovat tuntemattomat ihmisille, päinvastoin, kuin tiettyihin elementteihin liittyvien väkien. Menninkäiset ovat voineet tulla mellastamaan kirkkoon öisin, jolloin niitä on pidetty pikku paholaisina. Nykyajan lastentarinoissa menninkäiset esitetään yleensä herttaisina, ujoina ja mukavina olentoina.


title: Menninkäinen

text: Menninkäiset voivat asua metsänväen tavoin usein metsässä, kaukana ihmisistä. Ne saattavat pälyillä ihmisiä ikkunan tai puunrungon takaa, tai istuskella ryhmänä kivellä ihmistä tuijottaen. Menninkäiset järjestävät mielellään pitoja, joissa syödään, juodaan ja tanssitaan. Menninkäiset pitävät kiiltävistä esineistä.


title: Luna 20

text: Luna 20 () oli neuvostoliittolainen miehittämätön avaruuslento Luna-avaruusohjelmassa. Kantorakettina oli Proton 8K82K.


title: Luna 20

text: Laukaisu tapahtui 14. helmikuuta 1972 kello 3.27.59 UTC ja 21. helmikuuta kello 19.19 UTC Luna 20 laskeutui Kuuhun Apolloniuksen ylängölle lähelle Mare Fecunditatista, 120 km paikasta, johon Luna 16 oli laskeutunut.


title: Luna 20

text: Luna 20:n nousuvaihe laukaistiin Kuun pinnasta 22. helmikuuta 22.58 UTC mukanaan 30 grammaa kuunäytteitä suljetussa kapselissa. Se laskeutui Neuvostoliittoon 25. helmikuuta 1972.


title: North American X-15

text: North American X-15 rakettilentokone on X-1-koneen ohella kuuluisin Yhdysvaltojen X-sarjan kokeellisista lentolaitteista. X-15 saavutti monia nopeus- ja korkeusennätyksiä 1960-luvun alussa ja keräsi paljon kokemuksia, joita käytettiin myöhemmissä lentokoneissa ja avaruussukkulan suunnittelussa.


title: North American X-15

text: X-15 -ohjelman aikana 13 lentoa saavutti Yhdysvaltojen 50 mailin, noin 80 kilometrin määritelmän avaruuslennon korkeudelle jolloin lentäjät saivat Yhdysvaltain ilmavoimilta astronautin statuksen. Näistä kaksi rikkoi myös FAI:n määrittelemän sadan kilometrin avaruuslennonrajan.


title: North American X-15

text: X-15 -koneita rakennettiin kolme kappaletta ja niillä lennettiin kaikkiaan 199 lentoa, joista ensimmäiset vuonna 1959 ja viimeinen 24. lokakuuta 1968. Kaksitoista testilentäjää ohjasi yksipaikkaista konetta, muun muassa Neil Armstrong (ensimmäinen kuukävelijä) ja avaruussukkula-ohjelmaan osallistunut Joe Engle.


title: North American X-15

text: Lennolla 191 15. marraskuuta 1967 testipilotti Michael J. Adams kuoli X-15:n jouduttua pyörimisliikkeeseen ja hajottua ilmassa.


title: North American X-15

text: X-15 lähetettiin matkaan Boeing B-52 Stratofortress-pommittajan siiven alta noin 13 500 metrin korkeudessa ja 800 km/h nopeudessa.


title: North American X-15

text: 23. elokuuta 2005 kahdeksasta X-15-koelentäjästä kolme, jotka eivät olleet aikoinaan sotilaslentäjiä, saivat siviiliastronautin siivet; NASAn sotilaslentäjätaustaiset lentäjät saivat astronautin siivet aselajiltaan. Huomionosoituksen saajat olivat eläkkeellä oleva NASAn lentäjä Bill Dana ja kuolleita John B. McKayta ja Joseph A. Walkeria edustaneet perheet.


title: North American X-15

text: Koneessa oli kaksi pudotettavaa polttoainesäiliötä siipien alapuolella rungon molemmin puolin. Säiliöihin mahtui yhteensä 6 120 kg polttoainetta.


title: Ferrari

text: Ferrari S.p.A. on italialainen urheiluautojen valmistaja. Ferrarin perusti Enzo Ferrari vuonna 1939 nimellä "Auto Avio Costruzioni". Ferrari on juridisesti alankomaalainen yhtiö, mutta sen pääkonttori sijaitsee Maranellossa. Ferrari S.p.A.:n emoyhtiönä on holdingyhtiö Ferrari N.V., jonka omistavat Exor ja Piero Ferrari. Ferrarin toimitusjohtaja on Louis Carey Camilleri ja hallituksen puheenjohtaja on John Elkann.


title: Ferrari

text: Ferrari tunnetaan myös vuosikymmeniä jatkuneesta menestyksestään FIA:n kansainvälisessä Formula 1 -sarjassa, samoin kuin muissa rata-autoilulajeissa.


title: Ferrari

text: Ensimmäinen Ferrari, mallimerkinnältään 125S, valmistui vuonna 1947. Autoa valmistettiin vain kaksi kappaletta.


title: Ferrari

text: Viimeinen malli, jolle Enzo antoi virallisen siunauksensa sairasvuoteeltaan, itse autoa koskaan näkemättä, oli vuonna 1987 markkinoille valmistunut F40-juhlamalli. Monet ovat kehuneet mallia ehkä kauneimmaksi Ferrariksi, mitä ikinä on tehty. Se pääsi myös "Guinnessin World Recordsiin": kyseessä oli tällöin maailman nopein sarjavalmisteinen urheiluauto (0-100 km/h 3,9 s, nopeus 325 km/h). Autosta tuli, 1311 kappaleeseen rajoitetusta valmistusmäärästäänkin johtuen, arvokas keräilykohde.


title: Ferrari

text: Lähes kaikkien Ferrareiden muotoilusta, muutamaa poikkeusta lukuun ottamatta, on vastannut kuuluisa italialainen Pininfarina-muotoilutoimisto.


title: Ferrari

text: Ferrarin kilpailutoiminnasta vastaa Scuderia Ferrari.


title: Ferrari

text: Fiat hankki vuonna 1969 omistukseensa Ferrarista 50 prosenttia ja kasvatti osuutensa 90 prosenttiin vuonna 1988.